KWSP UMUM KRITERIA DAN BUTIRAN I-SINAR

Kuala Lumpur: Kumpulan Wang Simpanan Pekerja (KWSP) hari ini mengumumkan kriteria dan butiran kemudahan i-Sinar yang kini dibuka kepada 8 juta ahli yang layak.

Dalam kenyataan yang dikeluarkan hari ini, KWSP turut mengumumkan pembahagian dua kategori pemohon.

Menurut KWSP, Kategori 1 ialah mereka yang layak termasuk ahli yang bekerja di sektor formal, bekerja sendiri, bekerja di dalam sektor ekonomi gig, yang sudah lama tidak mencarum, hilang pekerjaan, suri rumah atau yang diberi notis cuti tanpa gaji.

“Kriteria bagi Kategori 1 ini ialah ahli yang tiada caruman dengan KWSP sekurang-kurangnya selama dua bulan berturut-turut semasa permohonan atau ahli yang bekerja tetapi telah mengalami pengurangan gaji pokok sebanyak 30 peratus dan ke atas selepas Mac 2020,” jelas kenyataan KWSP.

Untuk kategori ini tiada dokumen sokongan diperlukan, kelulusan secara automatik berdasarkan data dalaman KWSP dan ahli hanya perlu memohon secara dalam talian melalui isinar.kwsp.gov.my mulai 21 Disember 2020.

Ujar KWSP, pembayaran untuk ahli yang layak dalam kategori ini akan bermula dari pertengahan Januari 2021.

Manakala bagi Kategori 2 adalah untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas (termasuk pengurangan gaji dan elaun, atau pemotongan tuntutan kerja lebih masa) selepas Mac 2020, yang mana pengurangan tersebut hanya boleh dikenalpasti melalui dokumen yang diberikan.

“Untuk melancarkan proses pengesahan, KWSP memerlukan dokumen sokongan daripada ahli iaitu slip gaji sebelum dan selepas pengurangan pendapatan, dan notis pemberhentian atau pemotongan elaun atau tuntutan kerja lebih masa,”  jelas kenyataan KWSP.

Jika dokumen di atas tidak boleh dikemukakan, KWSP memaklumkan sebarang dokumen sokongan lain seperti penyata bank atau surat pengesahan majikan akan diberi pertimbangan.

Bagi kategori ini, ahli boleh memohon secara dalam talian melalui isinar.kwsp.gov.my mulai 11 Januari 2021.

Untuk memastikan permohonan dipertimbangkan dengan terperinci, status permohonan akan dimaklumkan kepada ahli dalam masa dua hingga tiga minggu selepas permohonan dibuat.

Pembayaran akan dilaksanakan sebelum akhir bulan berikutnya, selepas kelulusan diberi. – AlHijrah Online


BOMBA SELAMATKAN KANAK-KANAK MANGSA DERA

KUALA LUMPUR: Seorang kanak-kanak lelaki berusia lapan tahun dipercayai mangsa dera diselamatkan bomba di sebuah kondominium Jalan Cahaya, Ampang di sini semalam.

Pengarah Jabatan Bomba dan Penyelamat Selangor Norazam Khamis berkata kanak-kanak warga tempatan yang dikurung dalam bilik itu cuba melarikan diri melalui tingkap di tingkat empat kondominium berkenaan.

“Kejadian tersebut disedari oleh orang awam dan pengawal keselamatan bertindak memecahkan pintu rumah sebelum ketibaan bomba.

“Kanak-kanak itu telah diselamatkan dan dipercayai didera. Kes telah diserahkan kepada pihak polis,” katanya ketika dihubungi. — AlHijrah Online


NA’IM MAMPU BAWA AGENSI AGAMA KE ARAH REFORMASI – JAKIM

KUALA LUMPUR: Jabatan Kemajuan Islam Malaysia (JAKIM) percaya pelantikan Senator Datuk Dr Mohd Na’im Mokhtar sebagai Menteri Agama yang baharu mampu membawa hala tuju agensi agama ke arah reformasi pengurusan Hal Ehwal Islam.

Ketua Pengarahnya Datuk Hakimah Mohd Yusoff berkata, ianya selaras semangat Kerajaan Perpaduan yang berpaksikan kedudukan Islam sebagai Agama Persekutuan seperti yang termaktub dalam Perlembagaan Malaysia.

“JAKIM selaku Sekretariat Majlis Kebangsaan Bagi Hal Ehwal Agama Islam (MKI) yakin dan percaya bahawa pelantikan Menteri Agama oleh pihak Kerajaan pada kali ini telah mendukung semangat MKI sebagaimana perubahan Peraturan MKI 2022 yang telah diperkenankan dalam Mesyuarat Majlis Raja-Raja Yang Ke-258 pada 9 hingga 10 Mac 2022.

“JAKIM juga ingin mengucapkan syabas dan sekalung tahniah kepada Mohd Na’im atas kepercayaan yang diberikan oleh pihak kerajaan terhadap beliau untuk mengetuai pentadbiran agensi hal ehwal Islam di negara ini,” katanya dalam satu kenyataan hari ini.

JAKIM turut menzahirkan rasa syukur serta penghargaan kepada Perdana Menteri Datuk Seri Anwar Ibrahim atas pemilihan Mohd Na’im sebagai Menteri Agama di dalam Kabinet pentadbiran Kerajaan Perpaduan.

Sebagai rekod, Mohd Na’im merupakan mantan Ketua Hakim Syarie dan Ketua Pengarah Jabatan Kehakiman Syariah Malaysia (JKSM).—AlHijrah Online


Bayi kaku atas riba

DALAM cuaca dingin di malam hari, Samah al Awwad memeluk erat bayinya ke dada untuk mengelak si kecil kedinginan. Seketika selepas itu, dia turut terlena.

Limpahan fajar menyingsing membangunkan semula si ibu. Pada waktu itulah dia perasan ada sesuatu yang tidak kena di ribanya. Anak yang dipangku, kini keras dan tidak lagi bernyawa.

Apa yang berlaku pada Yasmeen itu, adalah kes terbaru kematian bayi di kem Rukban, di tenggara Syria yang kini terkepung.

Menurut Pertubuhan Kesihatan Sedunia, (WHO), separuh daripada 15 anak-anak pelarian yang mati kerana kesejukan kali ini membabitkan penghuni di kem berkenaan.

Bila Samah, 33 tahun, mengandung tahun lalu, dia dan suaminya, Masoud berharap mereka akan dapat pulang ke kampung halaman atau paling tidak keluar dari kem berkenaan untuk ke hospital. Malangnya perkara itu tidak pernah berlaku.

Sejak Yasmeen dilahirkan satu setengah bulan lepas, pasangan berkenaan cuba mengharungi musim sejuk sebaik mungkin. Mereka tidur berganti-ganti dengan bayi bagi mengelak dia jatuh sakit kerana ketika dilahirkan, si kecil berdepan dengan masalah.

Ketika itu, ia hampir meragut nyawa anak manakala si ibu sendiri berada dalam keadaan koma selama 24 jam.

Pengalaman yang sama pernah dilalui pasangan Saqr dan Fadilah al Mouawad yang kematian kehilangan bayi mereka Basma, tiga setengah bulan kerana kekurangan zat makanan dan bekalan ubat-ubatan.

Cerita pasangan ini, bayi mereka tidak sepatutnya dilahirkan di kem Rukban.

Dia cuba mendapatkan bekalan ubat-ubatan dengan apa yang termampu dibeli dari peniaga di dalam kem.

Nasib anak mereka telah diadukan kepada pegawai kem dan sebahagian petugas Pertubuhan Bangsa-Bangsa Bersatu (PBB) yang datang mengagih bantuan tetapi beliau mendakwa telah ditipu.

Sejak kematian anak bongsu, Fadilah kini menumpukan perhatian kepada anak lelaki mereka, Mohammed dan Khaled.

Kedua-duanya juga berdepan dengan masalah sama, kekurangan makanan dan kelemahan sistem perlindungan badan yang menyebabkan badan mereka kurus dan cengkung.

Dia takut tragedi sama yang pernah dilalui sebelum ini berulang.

Kem Rukban yang menempatkan lebih 70,000 pelarian kali terakhir mendapat bantuan dari agensi PBB pada November tahun lalu, selepas laluan ke situ disekat tentera regim Bashar al Assad dan sekutunya, sejak Januari 2018.

Bagi mendapat rawatan asas di klinik, penghuninya perlu menyeberang ke Jordan. Bagaimanapun ia bukan mudah kerana Amman menutup sempadannya sejak 2016.

Nasib pelarian di kem Rukban terus terkontang-kanting.

Sehingga kini kuasa besar seperti Rusia dan Amerika Syarikat sependirian dengan Jordan, yang lebih suka ia ditutup dari mencari penyelesaian untuk memberi bantuan kepada mereka yang tersepit.

*Razali Awang adalah Perunding Media Syria Care.


UTARA SYRIA BERMANDI DARAH

SYRIA: Beberapa orang cedera selepas Utara Syria yang dikuasai Turki dibedil tentera kerajaan pimpinan Bashar Assad.

Peluru berpandu balistik itu ditembak dari Pangkalan Udara Kuweires di Aleppo yang disasarkan ke Bandar Al-Bab dan Jarablus.

Menurut Kementerian Pertahanan Turki, serangan tersebut ditujukan ke penempatan awam dan kapal tangki bahan bakar.

Letupan kuat kedengaran dekat Jarablus, namun lokasi sebenar tidak diketahui.

Sebelum ini, serangan peluru berpandu berlaku di kilang minyak di kawasan sama, menyebabkan empat maut dan 24 cedera.

Ankara telah menghubungi Rusia untuk menuntut serangan dihentikan. — AlHijrah Online


ORANG AWAM CEDERA AKIBAT BEDILAN YPG/PKK DI AZAZ, SYRIA

AZAZ : Kumpulan pengganas YPG/PKK melakukan serangan di tenggara Syria semalam walaupun Turki-Syria memeterai perjanjian supaya kumpulan pengganas itu berundur dari wilayah terbabit.

Agensi berita Anadolu melaporkan, kumpulan pengganas itu di wilayah Tal Rifat melepaskan lima tembakan artileri ke kawasan dikuasai Tentera Nasional Syria (SNA) dekat Azaz, menyebabkan kecederaan kepada orang awam.

Serangan itu dilancarkan selepas Ankara dan Moscow mencapai persetujuan pada 22 Oktober lalu di mana YPG/PKK akan berundur sejauh 30 kilometer dai selatan sempadan Turki di utara Syria dalam tempoh 150 jam.

Pengunduran pengganas YPG/PKK sejajar dengan gencatan senjata dicapai pada 23 Oktober lalu.

Turki melancarkan Operasi Peace Spring pada 9 Oktober lalu untuk membersihkan pengganas daripada utara Syria di timur Sungai Euphrates bagi memastikan pelarian Syria yang berada di sempadan Turki kembali dalam keadaan selamat dan untuk memastikan integriti wilayah terbabit.

PKK disenaraikan sebagai organisasi pengganas oleh Turki, Amerika Syarikat (AS) dan Kesatuan Eropah. Kumpulan pengganas itu dilaporkan bertanggungjawab ke atas kematian 40,000 mangsa, termasuk wanita, kanak-kanak dan bayi dalam tempoh 30 tahun kempen keganasannya ke atas Turki. — Terjemahan AlHijrah Online


MAHASISWA RAKYAT MALAYSIA DITAHAN DI MESIR TELAH DIBEBASKAN

PUTRAJAYA: Seorang mahasiswa rakyat Malaysia di Universiti Al-Azhar yang sebelum ini ditahan pihak berkuasa Mesir sudah pun dibebaskan pada petang 24 Sept.

Menteri Luar Datuk Seri Saifuddin Abdullah dalam satu kenyataan malam ini berkata, mahasiswa itu berada dalam keadaan baik dan akan meneruskan pengajian di universiti tersebut.

Katanya, Kementerian Luar bekerjasama rapat dengan Kementerian Luar Republik Arab Mesir melalui Kedutaan Malaysia di Kaherah serta Kedutaan Republik Arab Mesir di Kuala Lumpur bagi memastikan kebajikan mahasiswa itu terpelihara.

“Kerajaan Malaysia juga merakamkan setinggi-tinggi ucapan penghargaan kepada Kerajaan Republik Arab Mesir atas kerjasama erat dalam perkara ini,” katanya.

Saifuddin berkata kementerian sentiasa prihatin akan keselamatan dan kebajikan rakyat Malaysia di luar negara.

Beliau juga menasihatkan rakyat Malaysia sentiasa peka dan mematuhi undang-undang negara tuan rumah di mana mereka berada.–AlHijrah Online


KEMASUKAN MAKANAN HALAL TETAP TERTAKLUK DI BAWAH PERINTAH PERIHAL DAGANGAN

KUALA LUMPUR: Walaupun kerajaan telah memansuhkan kelulusan kuota permit import (AP) bagi beberapa bahan makanan, namun sebarang kemasukan makanan halal tetap tertakluk kepada Perenggan 5 (1) Perintah Perihal Dagangan (Perakuan Dan Penandaan Halal) 2011.

Sekretariat Majlis Halal Malaysia Jabatan Kemajuan Islam Malaysia (JAKIM) menyatakan perenggan berkenaan menetapkan semua makanan dan barang import yang dipasarkan di Malaysia tidak boleh diperihalkan sebagai halal, melainkan jika makanan dan barang import itu mematuhi kehendak perenggan 4 atau diperakukan sebagai halal oleh badan pensijilan halal luar negara diiktiraf JAKIM.

“Bagi memastikan status halal makanan yang diimport, JAKIM telah mengiktiraf 84 badan pensijilan halal luar negara daripada 46 buah negara di seluruh dunia.

“Ia berfungsi sebagai badan bertanggungjawab menyelia dan mengawal pelaksanaan sistem halal di rumah sembelihan yang diluluskan untuk mengeksport daging ke Malaysia dan industri yang mengeksport produk mereka ke dalam negara,” menurut sekretariat berkenaan dalam kenyataan kepada Bernama.

Pada 18 Mei lepas, Perdana Menteri Datuk Seri Ismail Sabri Yaakob mengumumkan keputusan kerajaan untuk tidak mengenakan AP bagi mengimport produk makanan ke negara ini berkuat kuasa serta-merta bagi memastikan bekalan makanan yang mencukupi di negara ini.

Sekretariat itu menyatakan pihak industri di peringkat antarabangsa yang mengeksport produk mereka ke Malaysia juga sangat memahami keperluan dan standard halal negara yang ketat dan menyedari bahawa keupayaan mereka mematuhi keperluan dan standard halal Malaysia sebagai satu penanda aras tinggi bahawa produk mereka boleh diterima sebagai halal di peringkat antarabangsa.

Menurut sekretariat itu pengesahan dan pensijilan halal yang dikeluarkan adalah mengikut piawaian yang ditetapkan dan melalui tapisan dan semakan yang ketat di setiap peringkat.

“Ada banyak peringkat dan tapisan yang perlu dilalui sebelum sesuatu kelulusan atau pengesahan halal diberikan. JAKIM mengamalkan pengasingan (impartiality) dalam menjalankan tugasan demi menjaga integriti halal dan ketelusan,” menurut kenyataan itu.

Berhubung rumah sembelihan luar negara, sekretariat berkenaan menyatakan Jabatan Perkhidmatan Veterinar dan JAKIM dengan kerjasama badan pensijilan halal luar negara yang diiktiraf sentiasa memastikan rumah sembelihan luar negara yang mendapat kelulusan mengeksport daging mereka ke Malaysia adalah mematuhi keperluan halal seperti yang telah ditetapkan.

Sekretariat itu memaklumkan rumah sembelihan atau loji pemprosesan yang diluluskan mengeksport produk mereka ke Malaysia dikehendaki melaksanakan sistem halal sepenuhnya berdasarkan keperluan di dalam Malaysian Protocol for the Halal Meat and Poultry Production dan MS Halal Food – Production, Preparation, Handling and Storage – General Guidelines (MS 1500:2009).

“Rumah sembelihan itu turut dipantau oleh pihak berkuasa di negara mereka sendiri dan mereka terikat dan wajib mematuhi keperluan-keperluan sebagai pengeksport yang ditetapkan oleh pihak berkuasa negara mereka,” menurut kenyataan itu. –AlHijrah Online


UMAT ISLAM KECAM KEPUTUSAN MAHKAMAH INDIA MENGENAI HIJAB

NEW DELHI: Umat Islam di India pada Selasa mengecam keputusan mahkamah yang mengekalkan larangan berhijab di institusi pendidikan di Karnataka.

Keputusan mahkamah itu susulan bantahan berminggu-minggu terhadap keputusan kerajaan Karnataka yang melarang pelajar memakai hijab di sekolah dan kolej.

Mahkamah Tinggi Karnataka menolak semua petisyen yang mencabar perintah kerajaan mengenai hijab dengan alasan ia bukan amalan agama yang penting.

Aktivis dan ulama Islam melihat larangan Karnataka terhadap hijab sebagai diskriminasi agama dan pelanggaran hak asasi yang dijamin perlembagaan.

Keputusan mahkamah akan menyebabkan beribu-ribu gadis kehilangan peluang akademik, kata aktivis Afreen Fatima.

“Ia satu bencana. Kepalsuan mutlak,” kata seorang lagi aktivis, Safoora Zargar.

Karnataka, diperintah kerajaan Hindu Bharatiya Janata Party (BJP), menyaksikan peningkatan dalam ketegangan agama.

Editor akhbar komuniti Milli Gazette, Zafarul Islam Khan berkata ulama Islam harus dirujuk berhubung isu itu untuk menentukan sama ada berhijab adalah amalan agama yang hakiki atau sebaliknya.

“Hari yang menyedihkan untuk hak asasi manusia dan agama di India,” ciapnya di Twitter.

Sebelum keputusan mahkamah, perhimpunan besar di Bangalore dan bahagian lain di negeri ini diharamkan.

Kira-kira 12 peratus daripada jumlah penduduk negeri itu terdiri umat Islam. – AlHijrah Online


ANGKA KEMATIAN DI MAKAM QATTARAT IMAM ALI MENINGKAT

DOHA: Kejadian tanah runtuh di makam Qattarat al-Imam Ali di bandar Karbala, Iraq meragut sekurang-kurangnya tujuh nyawa setakat ini, menurut Persatuan Bulan Sabit Merah Iraq (IRCS) pada Isnin.

“Tujuh mayat termasuk wanita dan kanak-kanak, ditemukan anggota penyelamat, manakala misi mencari mangsa hilang masih diteruskan,” lapor Sputnik memetik kenyataan IRCS.

Bulan Sabit Merah Iraq memaklumkan lebih 70 sukarelawan terlibat dalam usaha menyelamat mangsa yang terperangkap dalam kejadian itu.

“Setakat ini empat mangsa diselamatkan. Pasukan penyelamat bertungkus lumus untuk mencari mangsa yang masih selamat, dan operasi dilaksana dengan berhati-hati kerana bimbang berlaku lagi runtuhan,” menurut IRCS.

Pihak berkuasa Iraq memaklumkan pada Ahad bahawa seorang meninggal dunia akibat ditimpa siling.

Pasukan penyelamat menyelamatkan tiga kanak-kanak dari bawah runtuhan dan mangsa telah dihantar ke hospital, menurut pihak berkuasa pertahanan awam.

Perkhidmatan kecemasan Iraq turut menyediakan tangki oksigen, air minuman dan makanan kepada mangsa yang masih terperangkap. – AlHijrah Online


KERTAS RAYUAN PENGAMPUNAN NAJIB TIDAK DIBAWA PADA MESYUARAT LEMBAGA PENGAMPUNAN JUMAAT LEPAS

KUALA LUMPUR: Kertas rayuan pengampunan bekas Perdana Menteri Datuk Seri Najib Tun Razak tidak dapat dibawa pada mesyuarat Lembaga Pengampunan bagi Wilayah-Wilayah Persekutuan Kuala Lumpur, Labuan dan Putrajaya kali ke-59 yang bersidang Jumaat lepas di Istana Negara.

Setiausaha Lembaga Pengampunan bagi Wilayah-Wilayah Persekutuan Kuala Lumpur, Labuan dan Putrajaya Datuk Seri Khairul Dzaimee Daud berkata kertas berkenaan akan dipertimbangkan pada masa yang sesuai mengikut perundangan dan peraturan-peraturan yang terpakai.

Beliau yang juga Ketua Pengarah Bahagian Hal Ehwal Undang-Undang (BHEUU) Jabatan Perdana Menteri berkata pada mesyuarat itu, Lembaga Pengampunan tersebut telah mempertimbangkan sebanyak 10 kes rayuan pengampunan di bawah Peraturan 54 dan Peraturan 113 Akta Penjara 2000.

“Mengikut Perkara 42, Perlembagaan Persekutuan, Yang di-Pertuan Agong berkuasa memberi ampun, tunda hukum dan lega hukum berkenaan dengan segala kesalahan yang telah dibicarakan oleh Mahkamah Tentera dan segala kesalahan yang dilakukan di dalam Wilayah Persekutuan Kuala Lumpur, Labuan dan Putrajaya.

“Raja atau Yang di-Pertua Negeri sesuatu negeri pula berkuasa memberi ampun, tunda hukum dan lega hukum berkenaan dengan segala kesalahan lain yang dilakukan di dalam negeri-negeri tersebut,” katanya dalam kenyataan hari ini.–AlHijrah Online


BADAN LELAKI BERKECAI DIREMPUH DAN DIGILIS KERETA API

TUMPAT: Badan seorang lelaki berkecai selepas dirempuh dan digilis kereta api di Kampung Palekbang di sini pada tengah hari ini.

Dalam kejadian pada 12.40 tengah hari itu, mangsa dikatakan tidur di atas landasan sebelum dirempuh tren Ekspres Timuran dari Johor Bahru ke Tumpat.

Menurut saksi, Osman Mohd Yusof, 57, ketika kejadian dia sedang minum di kedai kopi berhampiran sebelum terdengar bunyi hon kereta api yang sangat kuat dan tren itu berhenti secara mengejut.

Dia kemudian ke lokasi kejadian dan pemandu kereta api memaklumkan terlanggar seseorang.

Osman kemudian ke lokasi kira-kira 300 meter dari tren itu untuk melihat mangsa dan terkejut melihat tubuh mangsa berkecai.

Saksi juga ternampak pakaian termasuk kain pelikat yang dipakai mangsa.

Osman bersama pemandu tren kemudian membuat laporan kejadian di Balai Polis Palekbang.

Ketua Polis Daerah Tumpat Asisten Komisioner Amran Dolah mengesahkan menerima laporan kejadian. — AlHijrah Online


BAYI MASIH BERTALI PUSAT SELAMAT DALAM RUNTUHAN DI SYRIA

JINDAYRIS: Seorang bayi perempuan yang masih bertali pusat ditemui masih hidup dan berjaya dikeluarkan dari runtuhan bangunan dalam kejadian gempa bumi di Syria, awal pagi semalam.

Bayi yang terperangkap di bawah timbunan bangunan runtuh itu dikeluarkan hidup-hidup manakala ibunya meninggal dunia.

Menurut Khalil al-Suwadi, bayi itu adalah satu-satunya keluarga terdekatnya yang terselamat, selebihnya yang lain terbunuh dalam gempa bumi berukuran 7.8 magnitud yang melanda Syria dan negara jiran Turkiye.

“Kami terdengar suara ketika sedang menggali (runtuhan bangunan).

“Kami segera membersihkan kotoran dan menemukan bayi perempuan dengan tali pusat masih melekat pada ibu dan kami memotongnya, kemudian sepupu saya membawanya ke hospital,” katanya seperti dilapor AFP.

Sebelum ini tular video di media sosial memaparkan seorang lelaki berlari keluar dari runtuhan bangunan sambil memegang bayi yang dipenuhi kotoran habuk.

Bayi itu kemudian dibawa untuk rawatan di bandar berhampiran, Afrin manakala ahli keluarga meneruskan pencarian selama beberapa jam lagi sebelum menemukan mayat bapa bayi itu, Abdullah, ibu Afraa, empat beradik serta seorang ibu saudara.

Terdahulu, lebih 8,000 mangsa dilaporkan terkorban dalam kejadian gempa bumi di Turkiye dan Syria dan angka kematian dijangka terus meningkat.

Angka kematian akibat gempa bumi dahsyat di selatan Türkiye pada Isnin meningkat kepada 5,894, menurut Naib Presiden Fuat Oktay pada Rabu.

Jumlah yang cedera akibat gempa bumi besar yang berpusat di wilayah Kahramanmaras itu seramai 34,810 mangsa.

Di Syria, 2,270 orang telah terbunuh berdasarkan laporan Kementerian Kesihatan dan organisasi penyelamat White Helmets.—AlHijrah Online


COVID-19: TIADA KES BAHARU SETAKAT INI, JUMLAH KES KEKAL 2

KUALA LUMPUR: Tiada kes baharu jangkitan COVID-19 dilaporkan di Malaysia setakat 2.30 petang ini dan jumlah kumulatif kes di Malaysia kekal 29 kes.

Ketua Pengarah Kesihatan Datuk Dr Noor Hisham Abdullah berkata jumlah kes itu melibatkan 17 orang dalam kalangan kes Pesakit Dalam Siasatan (PUI), 10 dalam kalangan kontak rapat dan dua dalam kalangan rakyat tempatan yang dibawa pulang dengan Misi Bantuan Kemanusiaan.

“Daripada jumlah tersebut, 15 orang adalah warganegara China, 11 warganegara Malaysia dan tiga orang adalah lain-lain warganegara (iaitu Amerika Syarikat, Jepun dan Itali).

“Daripada 29 kes positif ini, sebanyak 22 kes telah sembuh dan dibenarkan discaj manakala tujuh kes masih menerima rawatan di wad isolasi di beberapa hospital di Lembah Klang. Kesemua kes ini dalam keadaan stabil,” katanya dalam satu kenyataan hari ini.

Dr Noor Hisham berkata sebanyak 221 orang dikenal pasti mempunyai kontak rapat dengan tujuh kes yang masih dirawat di hospital dan daripada jumlah kontak ini, dua telah disahkan positif (iaitu kes ke-27 dan kes ke-29) dan 74 negatif COVID-19.

Sejumlah  82 kes masih menunggu keputusan makmal dan 63 lagi masih dalam proses pengambilan sampel.

Merujuk kepada gelombang pertama, Dr Noor Hisham berkata kebanyakan kes penyakit COVID-19 di Malaysia merupakan kes-kes import atau berkait rapat dengan negara China dan hanya dua kes COVID-19 merupakan transmisi tempatan.

Katanya setelah 11 hari tiada kes COVID-19 yang dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), wujud gelombang kedua COVID-19 dengan tujuh kes dikesan, bermula pada 27 Feb sehingga kini.

“Kebanyakan kes merupakan kes-kes import atau berkait rapat dengan negara-negara luar dari Republik Rakyat China iaitu Jepun dan Itali,” katanya.

Orang ramai yang ingin mendapatkan maklumat lanjut mengenai COVID-19 boleh menghubungi Infoline CPRC dengan menghubungi nombor 03-8881 0200 / 03-8881 0600 / 03-8881 0700 atau e-mel ke cprc@moh.gov.my. — BERNAMA


BEKAS POLIS SEBAK KENANG TRAGEDI DALAM SERANGAN HENDAP KOMUNIS

SEREMBAN: Rasa sebak dan sedih tidak dapat disembunyikan setiap kali saya terkenangkan peristiwa kira-kira setengah abad yang lepas apabila ketua platun saya maut ditembak tepat di kepala dalam serangan hendap pengganas komunis, luah seorang bekas anggota Pasukan Polis Hutan (PPH), Mohammad Noh Mansor, 73.

Mengimbau detik cemas itu, Mohammad Noh yang berusia 19 tahun ketika itu terpaku melihat ketua platun dikenali sebagai ‘Sarjan Lee’ berada tidak jauh darinya, mati ditembak semasa semua anggota platun itu sedang berehat seketika selepas meronda di Sibu pada awal 1970an.

“Satu peristiwa yang tidak pernah saya lupakan, ketika sedang membuat rondaan, ketua platun ditembak komunis tepat di kepala dan dia rebah di depan mata saya sendiri.

“Ketika itu Sarjan platun mahu berehat sebentar di kawasan yang selamat, tetapi tidak sangka diserang, peristiwa itu sungguh menyayat hati, berlaku di depan mata saya,” katanya kepada pemberita.

Beliau berkata demikian ketika ditemui selepas Majlis Perbarisan Peringatan Hari Polis ke-216 Peringkat Kontinjen Negeri Sembilan yang disertai kira-kira 400 anggota, yang disempurnakan oleh Timbalan Ketua Polis negeri SAC Abd Khalid Othman.

Mohammad Noh menerima sijil penghargaan daripada Polis Diraja Malaysia (PDRM) sebagai pesara yang telah berkhidmat 36 tahun sebagai anggota polis.

Selain itu, setiap kali menjelang Aidilfitri, bapa kepada dua anak itu juga turut mengenang peristiwa diserang hendap komunis sehari sebelum sambutan Aidilfitri di Jakar, Sarikei pada tahun 1972.

Katanya dalam kejadian itu beliau bersama 29 anggota platunnya baru menyelesaikan tugas di Kawasan Keselamatan Rajang (Rascom) selama dua bulan mengawal sebuah pangkalan pasukan keselamatan.

“Ketika itu petang terakhir Ramadan, anggota sedang membuat rondaan, apabila pasukan diserang hendap ketika dalam perjalanan, mujur peristiwa yang kedua ini tidak mengorbankan anggota platun. Kita membalas serangan hendap itu secara emergency,” katanya yang telah bersara sejak 2005.

Meskipun kini sudah berusia 73 tahun, Mohamad Noh masih aktif sebagai Exco Pusat Persatuan Kebajikan Bekas Anggota Skuad 69 PDRM bagi membantu bekas-bekas polis yang memerlukan.

Katanya persatuan itu menjaga kebajikan kira-kira 4,000 pesara polis termasuk ahli di Sabah dan Sarawak yang memerlukan bantuan seperti kesihatan dan lain-lain.–AlHijrah Online


AS akan dedah identiti perancang serangan 9/11

KUALA LUMPUR – Akhbar Wall Street Journal pada Khamis lalu melaporkan
bahawa Jabatan Kehakiman AS telah bersetuju untuk mendedahkan nama individu yang
didakwa merancang serangan 11 September 2001 di Amerika Syarikat, lapor Bernama
hari ini.

Pendedahan identiti terbabit dijangka bakal mengundang keretakan
diplomatik dengan sekutu utamanya dari Timur Tengah.

Merujuk “ciri luar biasa dalam kes itu,” FBI berkata ia akan
mendedahkan identiti pegawai Arab Saudi itu namun menolak desakan untuk
mengeluarkan maklumat tambahan dan hanya memenuhi permintaan yang berkaitan
dengan satu kes undang-undang, lapor Bernama yang memetik akhbar tersebut.

Menurut Bernama lagi, peguam sanak saudara mangsa serangan 11 September
sebelum ini meminta kerajaan mendedahkan nama individu terbabit, yang muncul
dalam satu dokumen daripada siasatan FBI pada 2012 berhubung tragedi itu.

Sejumlah 15 daripada 19 penyerang adalah rakyat Arab Saudi manakala
pemimpin al-Qaeda Osama bin Laden juga berasal daripada keluarga Arab Saudi
yang terkenal.

Kerajaan Arab Saudi telah berulang kali menafikan sebarang kaitan
dengan serangan itu.

Serangan itu telah meragut hampir 3,000 nyawa apabila sebuah pesawat merempuh
Pusat Dagangan Dunia di Bandaraya New York, Pentagon di Virginia dan sebuah
padang di Pennsylvania, 18 tahun lalu.


PENDUDUK TERTEKAN, BEKALAN AIR HANYA DARI TENGAH MALAM HINGGA 3 PAGI

KUANTAN: Gangguan bekalan air sejak setahun lalu di Felda Pancing Utara dekat Kuantan menjejaskan kehidupan serta aktiviti kira-kira 200 penduduk di kawasan berkenaan.

Mengakui tertekan dengan situasi itu, penduduk mendakwa bekalan air hanya ada selepas lewat tengah malam hingga jam 3 pagi yang menyebabkan aktiviti pada sebelah siang terbatas.

Menurut Bilal Surau As-Sajiddin di Felda Panching Utara, Norazian Md Ali, 52, gangguan bekalan air di kawasan itu menyukarkan orang ramai yang hadir untuk solat berjemaah di surau.

“Kita tiada kolah untuk berwuduk di surau ini. Apabila tiada air, bermakna surau ini tak berfungsi sebab orang akan berpandu kepada kita punya azan, bila tiada azan penduduk cuma fikir dua, sama ada tiada air atau tiada api,” ujarnya.

Bagi Kamariah Mohamad, 67, dia berharap perkara itu dapat diselesaikan segara kerana ia sudah berlarutan sekian lama.

Kamariah yang menghidap penyakit saraf hanya mengharapkan bantuan suami dan anak-anak untuk menyimpan bekalan air.

“Minta tolong sangat-sangat selesaikan masalah ini. Bila tiada air sukar bila keluarga berkumpul terutama waktu cuti sekolah atay hari raya.

“Dengan masalah kesihatan yang saya hadapi, kita amat harap ada pihak yang akan lihat masalah ini,” katanya.

Sementara itu, aduan dan laporan penduduk itu sudah sampai kepada pengetahuan Ahli Dewan Undangan Negeri (ADUN) Panching, Mohd Tarmizi Yahaya dan beliau telah turun meninjau masalah yang dihadapi penduduk.

Beliau berpendapat, pihak Pengurusan Air Pahang Berhad (PAIP) perlu mencari jalan penyelesaian panjang terhadap perkara itu dan tidak hanya menghantar lori tangki untuk membekalkan air kepada penduduk.

“Saya harap sangatlah pihak berkuasa supaya dapat ambil tindakan yang segera kalau sekadar hantar lori tangki air sahaja tidak selesai masalah,

“Perlu selesaikan masalah kenapa penduduk sekian lama tidak ada penyaliran air yang baik? Ini menyukarkan kehidupan ataupun aktiviti penduduk setiap hari,” katanya.

— AlHijrah Online


4.5 JUTA TONTON TV ALHIJRAH PADA RAMADAN

KUALA LUMPUR: Stesen televisyen Islam, TV Alhijrah kekal menjadi saluran nombor satu mendahului kesemua saluran Islamik lain dengan tontonan sehingga tiga kali ganda pada bulan Ramadan tahun ini.

Ketua Pegawai Eksekutif TV AlHijrah, Namanzee Harris berkata berdasarkan data yang diperoleh, tontonan TV AlHijrah meningkat sebanyak lapan peratus kepada 4.5 juta penonton berbanding tempoh masa yang sama sebelum Ramadan.

“Segmen penonton dewasa (50 tahun ke atas) mengalami peningkatan sebanyak 24 peratus secara keseluruhan terutamanya pada slot 2 hingga 4 pagi. Tontonan melonjak enam kali ganda.

“Segmen penonton wanita (35 tahun ke atas) menunjukkan peningkatan 19 peratus berbanding 15 hari sebelum Ramadan. Untuk segmen ini TV AlHijrah menjadi pilihan pada waktu sahur (4-6 pagi) apabila tontonan meningkat tiga kali ganda,” katanya.

Tambah beliau slot Sahur sehingga menjelang Dhuha (5-7 pagi) menunjukkan peningkatan tontonan secara keseluruhan paling ketara dengan peningkatan tiga kali ganda di kalangan penonton.

Menurut Namanzee, selain peningkatan di televisyen, platform digital TV AlHijrah turut menunjukkan prestasi yang memberangsangkan.

Katanya, laman Facebook rasmi TV AlHijrah berjaya mencatatkan jumlah capaian harian sehingga 14.3 juta pengguna.

“Jumlah itu merupakan peningkatan 32 peratus berbanding tahun sebelumnya.

“Kandungan Facebook TV AlHijrah telah dilihat hampir 10 juta kali pada bulan Ramadan,” katanya.

Laman portal berita HBIT dan AlHijrah Online juga katanya berjaya mencapai jumlah pembaca yang tinggi pada bulan Ramadan.

“Portal HBIT mencapai lebih 1 juta ‘pageviews’ bermula Ramadan selepas 13 bulan beroperasi manakala AlHijrah Online mencatat hampir 160 ribu ‘views’ pada 15 hari pertama Ramadan, meningkat sembilan peratus berbanding dua minggu sebelum,” katanya.

Namanzee menzahirkan ucapan terima kasih kepada para penonton TV AlHijrah yang terus menjadikan TV AlHijrah saluran Islamik nombor satu. — AlHijrah Online


PENJAWAT AWAM DIDAKWA GUNA JAWATAN UNTUK DAPATKAN SUAPAN

JOHOR BAHRU: Seorang penjawat awam mengaku tidak bersalah di Mahkamah Sesyen di sini hari ini atas enam pertuduhan menggunakan jawatan untuk mendapatkan suapan menerusi sebut harga sebuah syarikat yang dia mempunyai kepentingan pada tiga tahun lepas.

Pembantu Tadbir (Perkeranian dan Operasi) di Jabatan Pengairan dan Saliran (JPS) Daerah Mersing Nurul Syahirah Omar, 31, sebagai individu berkepentingan dalam Amir Barakah Enterprise didakwa mengemukakan sebut harga syarikat itu keseluruhan berjumlah RM13,480.20 menerusi dokumen Borang Kajian Pasaran untuk melaksanakan pelbagai tujuan.

Menerusi dokumen tersebut, ibu kepada seorang anak lelaki berusia lima tahun itu didakwa melaksanakan pembekalan alat ganti kenderaan iaitu Nissan, pembekalan alat ganti kelengkapan pejabat dan pembekalan alat ganti serta pembaikan kenderaan jabatan.

Selain itu, menerusi dokumen itu juga dia didakwa melaksanakan penyelenggaraan alat kelengkapan penyiaran dan perhubungan, pembekalan alat ganti kelengkapan elektrik dan elektronik serta penyelenggaraan kenderaan penumpang.

Keenam-enam pertuduhan itu didakwa dilakukan antara Ogos hingga November 2020 di Pejabat JPS Daerah Mersing.

Kesemua kesalahan itu didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.

Hakim Datuk Ahmad Kamal Arifin Ismail membenarkan tertuduh diikat jamin RM7,000 bagi kesemua pertuduhan dengan seorang penjamin warga tempatan dan syarat tambahan, pasport diserahkan kepada mahkamah dan melaporkan diri setiap sebulan sekali di Pejabat SPRM di sini.

Mahkamah menetapkan 16 Mei depan untuk sebutan semula kes.

Pendakwaan dikendalikan Pegawai Pendakwa SPRM Nik Lokman Hakim Nik Mohd Nor, manakala peguam Muhammad Faizzudin Abd Ra’fik mewakili tertuduh.–AlHijrah Online


ISRAEL SERANG KUBU HAMAS DI GAZA

BAITULMAQDIS: Tentera Israel menyerang tapak milik Hamas di Gaza pada malam Ahad, selepas Zionis mendakwa tiga roket dilancarkan terlebih dahulu pejuang Palestin ke Selatan Israel.

Jurucakap tentera Israel mendakwa serangan yang menggunakan jet pejuang dan helikopter itu menyasarkan kubu Hamas di Utara Gaza termasuk menyerang infrastruktur bawah tanah milik Hamas.

Setakat berita ini ditulis, tiada sebarang kematian atau kecederaan dilaporkan kedua-dua pihak.

Agensi berita Xinhua melaporkan, pada petang Ahad, pejuang di wilayah Palestin melancarkan tiga roket ke negara haram Israel dengan satu daripadanya berjaya dipintas sistem pertahanan anti-roket Iron Dome.

Dua lagi roket meletup di kawasan terbuka dan tiada kecederaan dilaporkan.

Tiada mana-mana kumpulan mengaku bertanggungjawab atas serangan tersebut tetapi Israel percaya ia tindakan Hamas.

Beberapa minggu kebelakangan ini ketegangan antara Israel dan pejuang Palestin semakin memuncak selepas Perdana Menteri Israel, Benjamin Netanyahu mahu mengilhak dan merampas tanah milik Palestin di Tebing Barat dan Lembah Jordan. — AlHijrah Online.


PKPD DI 34 MUKIM DI SELANGOR DITAMATKAN

KUALA LUMPUR: Pelaksanaan Perintah Kawalan Pergerakan Diperketatkan (PKPD) di 34 mukim di negeri Selangor yang dijadualkan tamat pada hari ini, 16 Julai 2021 tidak akan dllanjutkan.

Keputusan itu dimaklumkan Timbalan Perdana Menteri Datuk Seri Ismail Sabri Yaakob hari ini.

“Sidang Khas Majlis Keselamatan Negara (MKN) telah meneliti pembentangan Kementerian Kesihatan Malaysia (KKM) mengenai situasi semasa dan bersetuju untuk tidak melanjutkan PKPD di kesemua mukim yang terbabit,” katanya.

Melalui penamatan PKPD tersebut, mukim yang terlibat di Selangor akan berada di bawah fasa satu Pelan Pemulihan Negara (PPN).

Hampir keseluruhan mukim di Selangor sebelum ini dilaksanakan PKPD selama 14 hari bermula 3 Julai ini sehingga 16 Julai.

Sementara itu penamatan PKPD turut diumumkan hari ini melibatkan Kilang Jimat Jaya Sdn Bhd, Kawasan Industri Ringan Bukit Makmur & Asrama Pekerja, Kuala Muda, Kedah yang akan tamat pada 17 Julai; Kampung Pantai Emas, Kota Belud, Sabah (17 Julai; dan Kampung Iban Kuala Nansang, Tawau, Sabah (17 Julai).

PKPD juga ditamatkan di Kampung Babagon, Penampang, Sabah (17 Julai); Taman Nagasari, Mukim 6, Seberang Perai Tengah, Pulau Pinang(17 Julai); Taman Desaria, Seremban, Negeri Sembilan (18 Julai). — AlHijrah Online


KANAK-KANAK MAUT, EMPAT CEDERA DALAM NAHAS KENDERAAN

ISKANDAR PUTERI: Seorang kanak-kanak berusia sembilan tahun maut dalam nahas dua kenderaan di kawasan berhampiran Mydin Nusajaya, Jalan Ismail Sultan, East Ledang di sini malam tadi.

Kejadian itu juga turut melibatkan empat individu lain cedera.

Komander Operasi Balai Bomba dan Penyelamat Iskandar Puteri Pegawai Bomba Kanan II Ahmad Nazran Omar berkata, pihaknya menerima panggilan kecemasan pada jam 8.44 malam tadi sebelum menghantar tujuh anggota beserta sebuah jentera ke lokasi kejadian.

“Kemalangan itu melibatkan sebuah Toyota Vios dan sebuah kenderaan pelbagai guna Toyota Avanza.

“Terdapat empat orang mangsa berada dalam kereta Vios dan salah seorang daripada mereka tersepit di bahagian tempat duduk belakang kereta sementara pemandu Toyota Avanza mengalami kecederaan parah di bahagian kaki,” katanya dalam satu kenyataan hari ini.

Katanya, bomba telah mengeluarkan mangsa yang tersepit menggunakan peralatan rescue tools dan mangsa telah disahkan meninggal dunia oleh pihak Kementerian Kesihatan (KKM) yang berada di lokasi kejadian.

“Anggota bomba telah memberi rawatan awal kepada mangsa yang mengalami kecederaan dan mereka telah dihantar ke Hospital Sultanah Aminah untuk rawatan lanjut,” katanya.

Tambah beliau anggota bomba juga telah membersihkan tumpahan minyak akibat daripada kemalangan tersebut dengan menggunakan habuk kayu.

Operasi ditamatkan pada jam 10.38 malam.–AlHijrah Online


Penduduk Jakarta saman kerajaan kerana pencemaran udara

JAKARTA, 5 Julai – Penduduk Jakarta memfailkan saman terhadap
kerajaan Indonesia berhubung paras pencemaran udara yang menyelubungi bandar
raya itu.

Jakarta diselubungi udara tercemar sejak beberapa bulan lalu,
dengan bacaan kualiti udara merekodkan kandungan partikel mikroskopik
berkepekatan tinggi yang merbahaya dikenali sebagai PM2.5.

Bosan dengan pencemaran udara yang semakin buruk, sekumpulan
31 penduduk bertindak menyaman Presiden Joko Widodo (Jokowi) dan juga Kementerian
Alam Sekitar dan Perhutanan, Kementerian Kesihatan dan Gabenor Jakarta.

Plaintif, termasuk aktivis, pekerja pejabat dan pemandu teksi
motosikal mahu membangkitkan kesedaran mengenai isu itu dan memaksa kerajaan
untuk bertindak.

“Kerajaan telah menafikan hak rakyat untuk mendapatan udara
yang sihat,” kata peguam Nelson Nikodemus Simamora kepada pemberita ketika
memfailkan saman itu.

“Mereka tidak menjaga kualiti udara pada tahap yang selamat
untuk 10 juta penduduk di sini.”

Sinar Harian yang memetik laporan AFP menyebutkan pencemaran
udara itu menyaksikan Jakarta disenaraikan sebagai antara bandar raya paling
teruk tercemar di dunia sejak beberapa bulan lalu.

Situasi itu turut menyebabkan penduduk terpaksa memakai
topeng muka dan mencetuskan kritikan di media sosial.


TIGA SEKELUARGA TERKANDAS 22 HARI DI SUDAN SELAMAT KEMBALI KE MALAYSIA

SEPANG: Seorang ibu warganegara Malaysia bersama dua anaknya yang terperangkap di wilayah Al Gaza, Sudan ekoran konflik di negara itu, selamat kembali ke tanah air hari ini selepas 22 hari terkandas.

Junaidah Selamat, 49, dan dua anaknya Mohamad Ashraf, 18, dan Juliana Ashraf, 23,  tiba di Lapangan Terbang Antarabangsa Kuala Lumpur (KLIA) di sini menerusi penerbangan Saudia SV842 yang mendarat pukul 4.15 pagi tadi.

Namun malangnya, suami beliau yang merupakan warganegara Sudan, Ashraf Gasim Elsimd, 54 masih terkandas di Port Sudan kerana tidak memiliki pas residen Arab Saudi.

“Dia (suami) kini berada di Port Sudan dan Alhamdulillah dalam keadaan selamat kerana telah keluar dari Khartoum yang masih tegang. Saya harap urusannya (untuk kembali ke Malaysia) dipermudahkan dan kami sekeluarga dapat bersatu semula,” katanya kepada media sejurus tiba di KLIA dan disambut pegawai Wisma Putra.

Pertempuran antara Angakatan Tentera Sudan dan pasukan separa tentera Rapid Support Forces (RSF) yang tercetus di Khartoum dan kawasan sekitar pada 15 April lepas telah mengorbankan lebih 500 orang, dengan lebih 5,000 cedera serta lebih 100,000 penduduk dipaksa melarikan diri ke negara jiran.

Junaidah merakamkan jutaan terima kasih kepada semua petugas Kedutaan Besar Malaysia di Sudan, pegawai Konsulat Jeneral Malaysia di Jeddah, kerajaan Arab Saudi, Kedutaan Besar Pakistan di Sudan serta semua pihak yang membantu membawa beliau dan anak-anak agar selamat keluar dari Khartoum.

Berkongsi pengalaman di Sudan, anak kelahiran Jeram, Selangor itu berkata sebelum pertempuran berlaku pada 15 April lepas, suaminya mengambil anak-anak dari sekolah dan menyatakan peperangan akan berlaku.

“Masa itu saya merasakan ia adalah perkara biasa kerana memang biasa berlaku demonstrasi di Sudan. Tetapi pada hari kedua (16 April) ketika bangun untuk solat Subuh kedengaran bunyi tembakan dan tembakan dari kereta kebal sehingga rumah kami bergegar malah peluru-peluru mula memasuki kediaman,” kata ibu kepada empat anak itu.

Junaidah berkata selepas itu situasi kian meruncing sehingga bekalan elektrik terputus, barang keperluan terutama air minum tiada lagi dijual sehingga orang awam kini mengambil kesempatan untuk memecah masuk rumah dan kedai mencuri harta dan makanan.

“COVID-19 lebih baik dari peperangan kerana peperangan ini antara hidup dan mati. Kalau sakit tidak boleh ke hospital kerana semuanya telah ditawan tentera untuk dijadikan markas. Bangunan am lain seperti sekolah juga dijadikan penempatan tentera. Kalau nak keluar beli makanan, ada sekatan askar dan mereka suruh patah balik kalau tak dengar cakap, akan kena tembak,” katanya.

Junaidah berkata selepas enam hari beliau mendapat maklumat dari kakaknya di Malaysia menyatakan Wisma Putra menjalankan proses evakuasi rakyat Malaysia keluar dari Sudan, namun sudah terlambat kerana namanya tidak dipanggil kerana tidak berdaftar dengan Kedutaan Besar Malaysia di Khartoum.

“Oleh itu anak saya yang berada di Malaysia, Ahmad Ashraf, 25 memaklumkan kepada Wisma Putra dan kemudian diberi nombor telefon untuk dihubungi di Sudan. Selepas Kedutaan Besar Malaysia di Sudan menjawab e-mel saya. Kebetulan saya memang kena balik Malaysia pada September sebab pasport perlu diperbaharui,” katanya.

Selepas itu, beliau berkata Wisma Putra memaklumkan untuk pergi ke Port Sudan namun perjalanan itu mendebarkan kerana setiap 10 minit ada sekatan jalan oleh tentera namun perjalanan itu dipermudahkan dengan penyediaan dokumen-dokumen.–AlHijrah Online


PUNCA KEMATIAN REMAJA MASIH DALAM SIASATAN – KJ

SHAH ALAM: Kementerian Kesihatan Malaysia (KKM) bercadang untuk membuat beberapa ujian tambahan terhadap sampel tisu dalaman mayat remaja yang didakwa meninggal dunia selepas divaksin pada 16 Januari lalu.

Menteri Kesihatan, Khairy Jamaluddin Abu Bakar berkata, hasil ujian itu berkemungkinan perlu dihantar ke luar negara untuk ujian selanjutnya.

Tambah Khairy, keputusan  bedah siasat dan  ujian yang dijalankan setakat ini, termasuk pemeriksaan histologi akan dibentang dan dibincangkan pakar forensik dalam satu sesi peer-review pada 7 Mac 2022 untuk pengesahan sebelum diserahkan kepada ibu bapa mendiang.

“Kesemua perkara ini telah dimaklumkan kepada kedua ibu bapa mendiang dan mereka memahami penerangan yang diberikan serta bersetuju dengan langkah-langkah yang akan diambil bagi mengenal pasti punca kematian mendiang.

“Saya sendiri telah menyatakan komitmen untuk pastikan perkara ini disusuli dengan segera,” katanya dalam kenyataan hari ini.

Beliau berkata demikian selepas mengadakan perjumpaan bersama ibu bapa mendiang di Kementeria Kesihatan Malaysia.

Perjumpaan selama 30 minit itu turut disertai Ketua Pengarah Kesihatan, Tan Sri Dr Noor Hisham Abdullah dan Pakar Forensik Hospital Serdang, Dr Emizam Mohamadon.

Khairy Jamaluddin dalam masa sama turut menzahirkan rasa simpati dan mengucapkan takziah kepada keluarga mendiang.

Katanya, perkembangan siasatan akan dimaklumkan dari semasa ke semasa dan pihaknya memohon orang ramai untuk menghormati privasi serta perasaan keluarga mendiang.

“Pada masa sama, saya juga memohon agar masyarakat tidak menyebarkan maklumat palsu mengenai kes kematian ini,” katanya.

Sebelum ini, tular satu video memaparkan ibu bapa remaja berkenaan merayu agar orang ramai mempertimbangkan hasrat untuk vaksinasi anak masing-masing.

Ibu bapa mendiang turut menggesa pihak bertanggungjawab untuk menjelaskan punca kematian mangsa beberapa minggu selepas mengambil suntikan pertama vaksin COVID-19. –AlHijrah Online


PENYANYI RAP ALTIMET MENANG KERUSI DUN LEMBAH JAYA

KUALA LUMPUR: Calon Pakatan Harapan (PH) Syed Ahmad Syed Abdul Rahman Alhadad atau Altimet memenangi kerusi Dewan Undangan Negeri (DUN) Lembah Jaya.

Penyanyi rap itu memperoleh undian sebanyak 26,116 undian sekaligus mengalahkan pencabarnya Sharifah Haslizah Syed Ariffin dari Perikatan Nasional (PN).

Syed Ahmad memperoleh undi majoriti sebanyak 6,707 undi.—AlHijrah Online

MENYUSUL LANJUT


WARGA EMAS DIPUKUL KERANA REBUT PAM MINYAK

KUALA LUMPUR: Polis menahan seorang pemandu peribadi semalam kerana disyaki memukul kepala lelaki warga emas dengan topi keledar kerana berang kereta mangsa masuk ke petak pam minyak disasarkan suspek untuk mengisi minyak motosikalnya.

Kejadian yang tular di media sosial itu membabitkan suspek lelaki dan mangsa masing-masing berusia 38 dan 64 tahun di sebuah stesen minyak di Jalan Duta, di sini menghala ke utara.

Menurut laporan, Ketua Polis Daerah Brickfields, Asisten Komisioner Amihizam Abdul Shukor berkata, pihaknya turut merampas pakaian suspek yang dipercayai digunakan ketika kejadian, selain sebuah motosikal jenis Modenas Kriss MR3 dan satu topi keledar bagi membantu siasatan.

“Siasatan awal mendapati suspek mempunyai satu rekod dadah pada 2010 dan masih dikehendaki polis bersabit kes berkenaan. Hasil saringan ujian air kencing pula mendapati lelaki itu negatif dadah.

“Mangsa yang mendapatkan rawatan di hospital pula sudah dibenarkan keluar wad hari ini. Kita akan rakam keterangan mangsa selepas dia bersedia dan pulih sepenuhnya,” katanya dalam kenyataan, hari ini.

Suspek direman tiga hari hingga Selasa ini mengikut Seksyen 324 Kanun Keseksaan kerana sengaja mendatangkan cedera menggunakan senjata.

Orang ramai yang mempunyai maklumat berkaitan boleh menghubungi Hotline Polis Brickfields di talian 03-2297 9222, Hotline Polis Kuala Lumpur (03-2115 9999) atau mana-mana balai polis berdekatan. –AlHijrah Online


JEREBU: BACAAN IPU CATAT PENURUNAN

KUALA LUMPUR: Bacaan Indeks Pencemaran Udara (IPU) di seluruh negara menunjukkan penurunan pada pukul 7 pagi ini berbanding 12 tengah malam tadi walaupun kualiti udara di sebahagian besar kawasan di Semenanjung masih dalam kategori tidak sihat.

Menurut Sistem Pengurusan Indeks Pencemaran Udara Malaysia (APIMS), Johan Setia, Klang di Selangor yang mencatatkan bacaan IPU sangat tidak sihat (203) pada pukul 3 petang semalam merekodkan bacaan lebih rendah (168) iaitu dalam kategori tidak sihat pagi ini.

Kualiti udara di semua kawasan di Sarawak bertambah baik dengan bacaan IPU pada tahap sederhana.

Kementerian Pendidikan dalam kenyataan semalam berkata semua sekolah dibuka seperti biasa hari ini dan sebarang perubahan atau maklumat terbaharu akan dimaklumkan dari semasa ke semasa.

Bacaan IPU antara 0 dan 50 dikategorikan baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas berbahaya. — BERNAMA


TAKTIK BAHARU SELUDUP PATI GUNA BAS PERSIARAN GAGAL

RANTAU PANJANG: Sebuah bas persiaran yang digunakan untuk menyeludup 20 orang pendatang asing tanpa izin (PATI) warga Myanmar berjaya ditahan pihak berkuasa tengah malam kelmarin.

Pegawai Pemerintah Batalion 9 Pasukan Gerakan Am (PGA9), Superintendan Mannadzar Nasib berkata, semua PATI berusia 15 hingga 30 tahun ditahan jam 12.30 tengah malam oleh sepasukan pegawai dan anggota PGA9 selepas mengejar bas terbabit sejauh 30 kilometer (km).

Turut ditahan dua individu warga tempatan berusia 30-an termasuk pemandu bas dipercayai tekong.

Mannadzar berkata, pihaknya sebelum itu mengesan sebuah bas persiaran dan kereta jenis BMW yang disyaki tonto di Pohon Tanjung, disini.

Katanya, sebaik menyedari kehadiran pihak berkuasa, bas dan kereta terbabit memecut laju dan cuba melanggar pihak berkuasa.

“Sebaik tiba di Jalan Baroh Pial menghala Tanah Merah, kereta BMW berhenti dan apabila anggota keluar untuk pemeriksaan, pemandu kereta terbabit cuba melanggar polis menyebabkan kita terpaksa melepaskan dua das tembakan.

“Namun, pemandu kereta terbabit terus memecut laju dan terbabas sebelum melarikan diri manakala bas yang dinaiki PATI berjaya dipintas di hadapan sebuah pasar raya di Tanah Merah.

“Hasil pemeriksaan dalam bas persiaran berkenaan mendapati terdapat 20 warga Myanmar termasuk seorang wanita. Turut ditahan dua individu berusia 30-an iaitu pemandu bas lelaki dan seorang wanita dipercayai tekong,” katanya pada sidang media di sini, hari ini.

Mannadzar berkata, sindiket berkenaan dikatakan menyewa bas berkenaan untuk membawa PATI terbabit ke Kuala Lumpur.

“Kita mendapati mereka masuk ke Malaysia menggunakan pengkalan haram di Pohon Tanjung sebelum menaiki bas menuju ke Kuala Lumpur.

“Taktik licik sindiket berkenaan menggunakan bas persiaran dari pengkalan haram adalah modus operandi baharu bagi mengaburi pihak berkuasa berbanding sebelum ini kebanyakan mereka menggunakan kenderaan biasa,” katanya.

Ujarnya, kesemua PATI berkenaan disiasat mengikut Seksyen 6(3) Akta Imigresen 1959/63, manakala tekong terbabit disiasat mengikut Seksyen 26A Akta Pemerdagangan Manusia dan Penyeludupan Migran 2007.

Beliau berkata, bas yang dirampas diserahkan kepada Ibu Pejabat Polis Daerah (IPD) Tanah Merah untuk tindakan selanjutnya. –AlHijrah Online


SANUSI MENGAKU TAK SALAH TUDUHAN MENGHASUT

KUALA LUMPUR: Menteri Besar Kedah Datuk Seri Muhammad Sanusi Md Nor dihadapkan ke Mahkamah Sesyen Selayang di sini hari ini atas satu pertuduhan mengeluarkan kata-kata menghasut berhubung isu pelantikan Menteri Besar Selangor dalam satu ceramah politik, minggu lepas.

Muhammad Sanusi, 48, yang juga Pengarah Pilihan Raya Perikatan Nasional, mengaku tidak bersalah selepas pertuduhan terhadapnya dibacakan di hadapan Hakim Nor Rajiah Mat Zin.

Beliau didakwa telah melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Penyandang kerusi Dewan Undangan Negeri (DUN) Jeneri, Kedah itu dituduh melakukan kesalahan terbabit di Simpang 4, Taman Selayang Mutiara – Kampung Bendahara, Gombak dekat sini pada 11 malam, 11 Julai lepas.

Pertuduhan dikemukakan mengikut Seksyen 4(1)(a) Akta Hasutan 1948 dan boleh dihukum mengikut Seksyen 4(1) akta sama yang membawa hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.

Pendakwaan dikendalikan Peguam Cara Negara Datuk Ahmad Terrirudin Mohd Salleh manakala Muhammad Sanusi diwakili peguam Datuk Shaharudin Ali dan Wan Rohimi Wan Daud.

Kes kedua Muhammad Sanusi kini disebut di hadapan Hakim Mahkamah Sesyen Osman Affendi Mohd Shalleh.

Menerusi hantaran di laman Facebook Muhammad Sanusi, beliau ditahan polis kira-kira 3 pagi tadi di sebuah hotel di sini dan dibawa menaiki kenderaan pelbagai guna (MPV) polis ke Ibu Pejabat Polis Daerah Gombak.

Media baru-baru ini melaporkan ucapan Muhammad Sanusi pada satu ceramah politik di Selangor dikatakan menghina institusi diraja Selangor.

Muhammad Sanusi dalam video ucapannya yang tular dikatakan menghina Sultan Selangor ketika membandingkan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Susulan itu, pelbagai pihak tampil membuat laporan polis berhubung perkara berkenaan.

Pada 13 Julai, Ketua Polis Negara Tan Sri Razarudin Husain pada sidang media khas berkata Polis Diraja Malaysia (PDRM) telah membuka kertas siasatan terhadap Pengarah Pilihan Raya Perikatan Nasional itu berhubung kenyataannya yang didakwa menyentuh isu 3R dalam ceramah politiknya. — AlHijrah Online


‘MICROSLEEP’ BERKAIT RAPAT DENGAN PRESTASI MANUSIA

KUALA LUMPUR: Sindrom Tertidur Tanpa Sedar atau microsleep berkait rapat dengan prestasi seharian manusia, kata pakar Pusat Kajian Psikologi dan Kesejahteraan Manusia Universiti Kebangsaan Malaysia (UKM) Prof Dr Rozmi Ismail.

Beliau berkata jika dilihat daripada konteks microsleep, kebanyakan mengalami sindrom itu dalam kalangan mereka yang bekerja dan melakukan pemanduan jarak jauh.

“Manusia tidak sama seperti mesin, manusia mempunyai limitasi tersendiri. Kalau mesin, kita tekan saja ia sudah bergerak tetapi manusia memerlukan rehat. Otak, mata dan bahagian badan perlu rehat mencukupi,” katanya kepada Bernama baru-baru ini.

Menurut Rozmi, golongan paling berisiko untuk mengalami microsleep ialah pemandu bas, lori dan teksi yang menggunakan pemanduan jarak jauh ataupun mereka bekerja syif malam dan tidak tidur siang.

“Ini semua akan menyebabkan kesan kepada prestasi manusia dan badan tidak sesuai dengan keadaan biological clock (putaran biologi). Kalau kita paksa badan kita, ia menyebabkannya letih dan secara tiba-tiba kita akan berehat dengan sendiri…itulah microsleep,” katanya.

Sebagai langkah pencegahan kepada sindrom microsleep, Rozmi mencadangkan pemandu supaya berhenti selepas memandu dua atau tiga jam untuk berehat dan jangan melakukan pemanduan secara terus dari satu tempat ke satu tempat tanpa berhenti.

“Kita kena jaga biological clock, maksudnya manusia tidak boleh lawan fitrah. Manusia siang bekerja dan malam perlu tidur. Kalau kita lawan juga, prestasi kita akan cepat lemah dan badan kita jadi letih.

“Selain itu, perlu adanya kempen secara besar-besaran untuk mendidik masyarakat mengenai bahayanya microsleep ini semasa pemanduan,” katanya.

Sementara itu, Pensyarah Psikologi Universiti Teknologi MARA (UiTM) Alor Gajah, Melaka Aini Faezah Ramlan menyifatkan microsleep sebagai satu isyarat menandakan kondisi kesihatan seseorang mula merosot.

Beliau berkata pemandu cenderung untuk terjebak dalam microsleep atas faktor terlalu penat atau kurang rehat, jadual tidur tidak menentu serta tahap kesihatan yang tidak stabil.

“Pemandu perlu berwaspada dengan tahap kesihatan diri sendiri, peka dengan isyarat yang mula menyebabkan tumpuan pemanduan terganggu seperti menguap beberapa kali, rasa letih dan kurang bertenaga,” katanya.

Aini juga mencadangkan pemandu harus mengatur semula rutin atau jadual serta gaya hidup yang lebih sihat untuk mengelakkan diri daripada terjebak dalam sindrom itu.

“Microsleep semasa memandu perlu dielakkan sebagai langkah berhati-hati untuk mengelakkan kemalangan jalan raya,” katanya.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim berkata dianggarkan lebih 20 peratus kemalangan di jalan raya di negara ini berpunca daripada tertidur, mengantuk, letih, leka atau berangan.

“Tidur tidak datang secara tiba-tiba, anda tidak boleh memandu secara sedar dalam seminit dan tertidur selepas itu. Selalunya terdapat masa yang cukup untuk menyedari apabila kita sudah rasa mengantuk,” katanya.

Statistik punca kemalangan sepanjang Op Selamat sempena Aidilfitri pada 2019 menunjukkan sebanyak 675 kemalangan melibatkan mengantuk, leka, berangan dan letih.

“Daripada jumlah itu, 14 membabitkan kemalangan maut, tiga parah, 10 kemalangan ringan dan 648 lagi adalah kemalangan melibatkan kerosakan sahaja,” kata Mat Kasim.

Mat Kasim berkata pemandu yang terlelap ketika memandu sehingga menyebabkan kemalangan atau kematian pengguna jalan raya lain kini dikategori sebagai pemanduan secara melulu atau berbahaya dan boleh didakwa mengikut Seksyen 41(1), 42(1) dan 43(1) Akta Pengangkutan Jalan 1987.–AlHijrah Online


TIGA ORANG AWAM TERKORBAN DALAM SERANGAN UDARA REJIM SYRIA-RUSIA

IDLIB: Sekurang-kurangnya tiga orang awam terbunuh dan lima lagi cedera dalam serangan udara rejim Syria dan sekutunya, Rusia di wilayah barat laut Idlib, demikian menurut laporan sumber tempatan.

Agensi Berita Anadolu melaporkan serangan udara itu juga menyebabkan sebuah hospital daerah, sebuah masjid dan beberapa rumah rosak, kata sumber yang enggan dinamakan.

Pengarah hospital terbabit, Ali Hessum berkata kemudahan kesihatan itu menyediakan perkhidmatan kepada 6,000 pesakit pada satu-satu masa.

“Hospital ini telah tergendala sepenuhnya. Ia menyediakan rawatan perubatan percuma kepada penduduk setempat dalam pembedahan umum, urologi, x-ray, perkhidmatan kecemasan, pediatrik dan jabatan ginekologi,” katanya.

“Pesawat tempur itu mengebom Kampung Kefer di Idlib sebelum mereka menyasarkan hospital. Mereka memberi kami masa beberapa minit mengosongkan hospital itu. Itulah sebabnya kenapa tiada mangsa orang awam,” katanya.

“Beribu-ribu orang di wilayah ini tidak akan lagi mendapat perkhidmatan kesihatan,” katanya.

Sementara itu, tentera darat Rusia, Iran dan rejim menyerang dan merampas bukit Museyrife, yang mempertahankan laluan ke Maaretinuman, salah satu bandar terbesar Idlib.

Turki dan Rusia bersetuju pada September 2018 untuk menjadikan Idlib menjadi zon de-eskalasi di mana tindakan pencerobohan secara terang adalah dilarang.

Rejim Syria dan sekutu-sekutunya bagaimanapun melanggar gencatan senjata itu dengan melancarkan serangan secara kerap di dalam zon de-eskalasi itu.

Zon itu kini menjadi rumah kepada kira-kira empat juta orang awam, termasuk beratus-ratus ribu yang dipindahkan pada tahun-tahun kebelakangan ini.

Syria dibelenggu perang saudara sejak awal tahun 2011 apabila pihak rejim melancarkan serangan ke atas protes pro-demokrasi dengan keganasan yang tidak dijangka.

Sejak itu, beratus-ratus ribu mangsa terbunuh dan lebih 10 juta yang lain hilang tempat tinggal, menurut pegawai Pertubuhan Bangsa-Bangsa Bersatu. — Terjemahan AlHijrah Online


BOM TANGAN DITEMUKAN DI TAPAK PENGURUSAN SISA PEPEJAL

BUKIT MERTAJAM: Pekerja di tapak pengurusan sisa pepejal di Ampang Jajar di sini gempar selepas seorang daripada mereka menjumpai bom tangan di situ semalam.

Ketua Polis Daerah Seberang Perai Tengah ACP Tan Cheng San berkata pihaknya menerima maklumat berhubung penemuan bahan letupan terbabit pada 1.30 tengah hari sebelum sepasukan polis terus ke lokasi untuk membuat pemeriksaan.

“Pemeriksaan awal polis mendapati tapak pengurusan sisa pepejal itu terletak di kawasan berbukit dan berpagar, manakala objek yang disyaki bom tangan itu dijumpai dalam keadaan berkarat serta lengkap sifatnya.

“Pihak Unit Pemusnah Bom dari Ibu Pejabat Polis Kontinjen (IPK) Pulau Pinang yang hadir membuat pemeriksaan keselamatan di lokasi seterusnya menjalankan proses pemusnahan di kawasan itu,” katanya dalam kenyataan hari ini.

Menurut Tan, pihak polis masih menjalankan siasatan lanjut berhubung penemuan bom tangan terbabit.

— AlHijrah Online


10 JUTA TUNAI UMRAH SEJAK PELANCARAN PROSEDUR KESELAMATAN

JEDDAH: Lebih 10 juta jemaah telah menunaikan umrah sejak 4 Oktober tahun lalu susulan pelancaran prosedur ‘umrah selamat’ selain amalan harian dan ibadah secara biasa dibenarkan secara beransur-ansur di Masjidil Haram dan Masjid Nabawi.

Menurut Kementerian Haji dan Umrah, lebih 12,000 visa dikeluarkan sejak negara itu menerima kedatangan jemaah dari luar negara pada 10 Ogos lalu.

Kementerian tersebut turut memberi jaminan akan terus berusaha untuk melindungi kesihatan dan keselamatan jemaah dan pengunjung masjid.

Difahamkan, permit umrah akan dikeluarkan melalui aplikasi Tawakkalna dan pihak berkuasa kesihatan negara itu meluluskan pemberian vaksin untuk individu berusia 12 tahun ke atas.

Memetik laporan Saudi Gazette, Arab Saudi menyasarkan 3.5 juta jemaah dan pelawat mengunjungi dua masjid suci dalam tempoh sebulan.

“Kapasiti ketika ini adalah 70,000 jemaah sehari,” kata Timbalan Menteri Haji dan Umrah, Abdulfattah Mashat dalam kenyataannya.

Jelasnya, syarat jemaah umrah yang ingin mengunjungi Masjidil Haram dan Masjid Nabawi perlu menerima vaksinasi lengkap di samping pembukaan semula jemaah dari luar negara untuk melaksanakan umrah pada 10 Ogos.

“Sistem prosedur, kawalan dan syarat untuk kedatangan jemaah termasuk sijil yang diakui mengesahkan imunisasi dengan vaksin diluluskan, dikoordinasikan dengan semua pihak berkuasa yang relevan dalam memastikan keselamatan Jemaah,” katanya lagi.

Semua pihak disarankan untuk mengikuti arahan dan mematuhi langkah pencegahan yang ditetapkan negara itu bagi mengekang penyebaran COVID-19.

Dalam pada itu, pelawat antarabangsa disaran mendaftar status vaksinasi di platform dalam talian 72 jam sebelum melakukan perjalanan ke Arab Saudi.—AlHijrah Online


HOSPITAL DI GAZA DISERANG, DUNIA TIDAK BOLEH BERDIAM DIRI

KUALA LUMPUR: Pengarah-pengarah serantau Tabung Penduduk Pertubuhan Bangsa-Bangsa Bersatu (UNFPA), Tabung Kanak-Kanak Pertubuhan Bangsa-Bangsa Bersatu (UNICEF) dan Pertubuhan Kesihatan Sedunia (WHO) menyeru tindakan segera bagi menghentikan serangan berterusan ke atas hospital di Gaza.

Dunia tidak boleh berdiam diri apabila hospital yang sepatutnya menjadi tempat perlindungan kini berubah menjadi medan kematian dan kebinasaan.

Mereka berkata tindakan antarabangsa yang benar-benar berkesan amat diperlukan saat ini untuk menjamin gencatan senjata serta mencegah lebih banyak kematian dan memelihara apa yang masih berbaki dalam sistem penjagaan kesihatan di Gaza.

“Kami amat terkejut dengan laporan terkini serangan ke atas dan di sekitar Hospital Al-Shifa, Hospital Pediatrik Al-Rantissi Naser, Hospital Al-Quds, dan lain-lain di bandar dan utara Gaza yang mengorbankan banyak nyawa termasuk kanak-kanak.

“Konflik di utara Gaza menghalang akses yang selamat bagi kakitangan kesihatan, mangsa yang cedera, dan pesakit,” menurut kenyataan bersama UNFPA, UNICEF dan WHO.

Di Hospital Al-Shifa, bayi pramatang dan baru lahir yang bergantung kepada alat bantuan pernafasan dilaporkan mati akibat bekalan elektrik, oksigen dan air terputus dan andai keadaan itu berterusan yang lain juga berisiko mengalami nasib yang sama.

Kakitangan di beberapa hospital melaporkan kekurangan bahan api, air dan bekalan perubatan asas.

Sejak 36 hari lalu, menurut WHO sekurang-kurangnya 137 serangan ke atas perkhidmatan penjagaan kesihatan di Gaza, mengakibatkan 521 kematian dan 686 kecederaan, termasuk 16 kematian dan 38 kecederaan membabitkan petugas kesihatan.

Lebih separuh hospital di Semenanjung Gaza ditutup manakala hospital yang masih beroperasi menghadapi tekanan hebat dan hanya mampu menyediakan perkhidmatan kecemasan yang sangat terhad.

Kekurangan air, makanan dan bahan api juga mengancam kesejahteraan ribuan orang yang hilang tempat tinggal termasuk wanita dan kanak-kanak yang mencari perlindungan di hospital dan kawasan sekitarnya.

“Akses berterusan tanpa halangan dan selamat begitu diperlukan sekarang bagi membekalkan bahan api, perubatan dan air untuk kelangsungan perkhidmatan kesihatan. Keganasan harus dinoktahkan sekarang,” menurut kenyataan itu.–AlHijrah Online


ANWAR BAWA SUARA MALAYSIA KE PENTAS DUNIA, DORONG NEGARA LAIN SOKONG PALESTIN

RIYADH:  Seperti mana lantangnya Datuk Seri Anwar Ibrahim bersuara tentang isu Palestin Gaza di dalam Malaysia, begitulah juga ‘kuat’ suaranya di pentas dunia.

Matlamatnya – mahu mendorong negara-negara lain turut menyahut gesaannya, supaya dinoktahkan kekejaman Israel.

Perdana Menteri bukan mahu menjadi ‘jagoan’ atau juara dalam isu yang telah berlanjutan lebih tujuh dekad itu, sebaliknya beliau tidak sanggup melihat seorang demi seorang penduduk Palestin tersungkur dimamah bumi akibat kezaliman rejim Zionis.

Sebagai manusia dan umat Islam, beliau tidak mahu anak-anak dan wanita di Gaza terus dizalimi, ditindas dan sengsara akibat perbuatan durjana Israel.

Jika dilihat daripada kenyataan demi kenyataannya berkaitan Palestin, ia kelihatan seperti misi peribadinya dalam memperjuangkan isu itu.

Malah, ketika ditanya apakah ini menjadi misi beliau, Anwar menjawab: “Kita tidak boleh ketepikan atau sisihkan tanggungjawab kita sebagai umat Islam Malaysia (berhubung isu ini).”

Dalam lawatan kerja ke Arab Saudi bagi menghadiri Sidang Kemuncak Pertama ASEAN-Majlis Kerjasama Teluk (GCC), Anwar yang juga Menteri Kewangan telah mengatur jadual padat untuk bertemu banyak pihak termasuk menghadap Putera Mahkota Arab Saudi Mohammed bin Salman.

Beliau juga telah menggunakan setiap ruang dan peluang sidang kemuncak itu pada Jumaat, untuk membangkitkan tentang isu Palestin dengan seramai mungkin ketua negara ASEAN, terutamanya yang berjiran dengan Malaysia, serta pemimpin GCC, yang dianggotai Arab Saudi, Qatar, Bahrain, Oman, Emiriah Arab Bersatu dan Kuwait.

Pada sidang kemuncak yang dipengerusikan Putera Mahkota Mohammed, semua pemimpin diberikan hanya tiga minit untuk menyampaikan kenyataan negara masing-masing dan Anwar menggunakan peluang itu, untuk menggesa masyarakat antarabangsa supaya menghentikan kekejaman serta sikap hipokrasi terhadap rakyat Palestin.

“Masyarakat antarabangsa tidak lagi boleh menutup mata terhadap kekejaman itu dan mesti mengambil tindakan untuk menangani punca konflik Palestin-Israel. Tanpa pengecualian, hak asasi manusia perlu dilindungi dan undang-undang antarabangsa harus ditegakkan.

“Rakyat Palestin berhak mendapatkan semula tanah, kediaman dan harta mereka. Mereka harus dibenarkan hidup secara aman serta bermaruah di negara berdaulat, dengan sempadan yang telah diiktiraf di peringkat antarabangsa berdasarkan perjanjian pra-1967 dan Baitulmaqdis Timur sebagai ibu negara mereka,” tegasnya.

Bimbang krisis kemanusiaan itu boleh merebak menjadi konflik serantau dan dunia, Anwar mahu semua negara dapat sepakat mencari penyelesaian berkekalan serta adil berhubung konflik itu.

Konflik Palestin-Israel juga dibincangkan Malaysia dengan Liga Muslim Sedunia, semasa Anwar bertemu Setiausaha Agung Liga Muslim Sedunia Sheikh Dr Muhammad Abdulkarim Al-Issa, pada Jumaat.

Semasa menghadap Putera Mahkota Mohammed yang juga Perdana Menteri Arab Saudi di Istana Al-Yamamah pada Sabtu, baginda turut bersetuju dengan pandangan Anwar bahawa perlu dicari penyelesaian untuk membantu Palestin, selain mempermudahkan penyaluran bantuan kemanusiaan kepada penduduknya.

Pada sidang media di akhir lawatan beliau, Perdana Menteri memberitahu bahawa Malaysia menyedari dan menjangka akan ada tindak balas dari beberapa negara Barat, berhubung kelantangannya dalam menyuarakan isu Palestin, namun ini tidak menghalangnya untuk terus memperjuangkan nasib penduduk Palestin di peringkat dunia.

“Ya…(saya tahu) banyak risiko. Saya tidak ada pilihan…,” jelasnya.

Lawatan dua hari Anwar ke Arab Saudi juga menyaksikan, Malaysia dan Arab Saudi mencapai kesepakatan untuk mengukuhkan hubungan dua hala dan membawa kerjasama ekonomi ke tahap baharu, dengan memperbanyakkan jalinan usaha sama merentasi pelbagai bidang termasuk teknologi tinggi, penerbangan dan tenaga hijau.

Berikutan itu, Malaysia dan Arab Saudi bersetuju membentuk sebuah jawatankuasa peringkat menteri, yang akan akan memantau perkembangan perdagangan, pelaburan dan ekonomi antara kedua-negara serta prospek kerjasama pada masa akan datang.

Menteri Luar Datuk Seri Dr Zambry Abd Kadir, Menteri Pelaburan, Perdagangan dan Industri Tengku Datuk Seri Zafrul Tengku Abdul Aziz dan Duta Besar Malaysia di Arab Saudi Datuk Wan Zaidi Wan Abdullah, mengiringi Perdana Menteri sepanjang lawatan itu.

Arab Saudi ialah rakan dagangan terbesar Malaysia dalam kalangan negara Asia Barat, dengan jumlah perdagangan dua hala mencatatkan US$10.26 bilion pada 2022, meningkat 159.2 peratus daripada 2021.

Antara projek utama Arab Saudi di Malaysia ialah Kompleks Bersepadu Pengerang di Johor oleh Saudi Aramco.

Aramco telah menyuarakan komitmennya untuk memperluaskan fasilitinya di Kompleks Bersepadu Pengerang, Johor, dengan menambah aktiviti hiliran petrokimia dan gas supaya ia menjadi hab terbesar di Asia Tenggara.

Anwar membincangkan perkara itu pada pertemuan dengan Menteri Perdagangan Arab Saudi Dr Majid Abdullah Alkassabi dan Presiden merangkap Ketua Pegawai Eksekutif Saudi Aramco Amin H Nasser.

Menteri Kewangan itu turut menerima kunjungan hormat Gabenor Public Investment Fund (PIF) Arab Saudi Yasir ALRumayyan, bagi membincangkan prospek kerjasama dalam bidang pelaburan dan dana awam itu juga bersetuju mengadakan kerjasama dengan Permodalan Nasional Bhd dan Kumpulan Wang Simpanan Pekerja.

Apa yang pasti, lawatan dua hari Anwar ke Riyadh berhasil mengangkat isu Palestin, khususnya selain meningkat kerjasama diplomatik dan membawa pulangan ekonomi untuk negara.–AlHijrah Online


LAPORAN HAK ASASI: MODI SANGKAL WUJUD DISKRIMINASI AGAMA DI INDIA

WASHINGTON: Perdana Menteri India, Narendra Modi menafikan wujudnya diskriminasi terhadap kumpulan minoriti di negara itu, biar pun banyak laporan yang mendakwa aktiviti sedemikian oleh pelbagai kumpulan hak asasi termasuk yang dikeluarkan pihak Jabatan Negara Amerika Syarikat (AS).

Modi menyangkal dakwaan itu dalam sidang media bersama Presiden AS, Joe Biden dalam lawatannya ke negara kuasa besar itu sejak kelmarin.

Biden memaklumkan, beliau ada membincangkan isu hak asasi dan nilai demokratik sewaktu pertemuan empat mata dengan Modi, di The White House sebelum itu.

Pada sidang media bersama itu, Modi turut ditanya, apakah langkah yang diambil pihaknya dalam memperbaiki hak penduduk Islam dan kumpulan minoriti di India.

“Tiada apa yang perlu ditambah baik,” jelas Modi.

“Perlembagaan dan kerajaan India telah membuktikan demokrasi boleh dilaksanakan. Maksudnya dari aspek kasta, akidah, agama dan jantina, tiada ruang untuk berlakunya diskriminasi (di bawah kerajaan saya).”

Dalam laporan hak asasi dan kebebasan beragama, Jabatan Negara AS mengutarakan isu diskriminasi secara sistemik India terhadap penduduk beragama Islam, Hindu Dalits (kasta terendah Hindu), Kristian dan penganut agama minoriti lain.

Laporan sama turut menyebut layanan buruk terhadap wartawan dan pengamal media.

Para penyokong hak asasi dan puluhan penggubal undang-undang dari parti Demokrat yang turut diwakili Biden mendesak Presiden AS itu mengutarakan isu berkenaan secara umum kepada Modi.

Semalam (Khamis) turut berlangsungnya protes di luar The White House, sempena kehadiran Modi.

“Modi sepatutnya berfikir mengapa isu itu (diskriminasi dan hak asasi) dibangkitkan dan menjadi soalan pertama dalam sidang media. Itu jelas menunjukkan memang wujud penindasan hak asasi di India,” jelas Ajit Sahi, peserta protes di luar pekarangan The White House.

“Dakwaan Modi bahawa tiada diskriminasi agama oleh kerajaannya adalah satu pembohongan,” menurut Raqib Hameed Naik, pengasas Hindutva Watch, sebuah kumpulan pemerhati laporan berhubung serangan ke atas minoriti di India.

Kebelakangan ini media antarabangsa kerap melaporkan insiden perobohan binaan dan hartanah milik penduduk Islam di India.

Pihak berkuasa menggunakan alasan binaan-binaan itu sebagai tidak sah dan melanggar peraturan.

Turut dilaporkan, larangan memakai hijab di sekolah-sekolah di Karnataka, negeri yang ditadbir parti BJP yang dipimpin Modi. -Alhijrah Online


TEMPOH KEMPEN PRN BUKAN LESEN MENCERCA, MEMFITNAH – SULTAN SELANGOR

SHAH ALAM: Sultan Selangor Sultan Sharafuddin Idris Shah mengingatkan semua calon dan penyokong bahawa tempoh berkempen bagi Pilihan Raya Negeri (PRN) Ogos ini bukanlah lesen untuk mengumpat, menghina dan memfitnah orang lain dengan sebebasnya.

Menurut kenyataan yang dimuat naik di laman Facebook Selangor Royal Office hari ini, baginda mengingatkan hukum-hakam Allah tetap berjalan dalam keadaan apa pun dan siksa Allah menanti di akhirat bagi mereka yang mengumpat serta memfitnah.

“Menerusi pemerhatian baginda, perbuatan fitnah dan caci-mencaci ini menjadi lebih ketara dan dilakukan tanpa rasa takut dan malu kepada Allah SWT setiap kali menjelang pilihan raya, seolah-olah musim menjelang pilihan raya adalah pesta yang menghalalkan mencaci maki, mengumpat dan memfitnah antara satu sama lain demi meraih sokongan dan undi dari rakyat,” menurut kenyataan itu.

Sultan Sharafuddin turut menyeru umat Islam di Selangor agar memahami dan menghayati inti pati Khutbah Jumaat bertajuk ‘Dosa Mengumpat dan Mencaci” yang dibacakan khatib di masjid-masjid seluruh negeri ini, hari ini.

Senada dengan isi kandungan khutbah berkenaan, baginda menekankan bahayanya perbuatan mengumpat, mencela, mencaci dan memaki hamun apatah lagi memfitnah yang mana ia tergolong dalam dosa besar yang lebih buruk daripada membunuh.

“Baginda sebelum ini sering menasihati umat Islam agar tidak terjerumus di dalam perbuatan terkutuk dan tercela ini. Baginda bimbang jika amalan memfitnah serta caci-mencaci ini tidak dibendung, perpecahan umat Islam khususnya di Selangor ini akan menjadi semakin parah dan tidak terkawal,” menurut kenyataan itu.

Baginda juga pernah berpesan ketika pembubaran Dewan Negeri Selangor pada 19 Jun lepas bahawa isu-isu berkaitan dengan kaum, agama dan institusi diiraja tidak seharusnya dijadikan bahan berkempen supaya tiada pertelingkahan dalam kalangan umat Islam selain hubungan antara kaum dalam negara tidak terjejas.

“Perlembagaan Persekutuan telah menjamin Islam sebagai agama Persekutuan dan ianya akan tetap terpahat dan tidak boleh digugat oleh mana-mana pihak.

“Raja dan Sultan pula berperanan sebagai Ketua Agama bagi negeri-negeri dan mestilah dihormati dan ditaati sama ada suka atau sebaliknya selagi mereka patuh kepada perintah Allah SWT serta tidak menyuruh melakukan maksiat. Sultan adalah payung yang melindungi sekalian rakyat jelata di bawah naungannya,” titah baginda.

Baginda bertitah undang-undang negara juga memperuntukkan kesalahan bagi mereka yang melakukan fitnah, penghinaan kepada institusi diraja serta mencetuskan perbalahan dalam kalangan masyarakat berbilang kaum di negara ini seperti Akta Hasutan, Kanun Keseksaan dan Akta Komunikasi dan Multimedia.

“Oleh itu, baginda mengingatkan umat Islam agar berhati-hati dalam apa yang diperkatakan dan jangan sampai menjadi bak kata pepatah Melayu, ‘terlajak perahu boleh diundur, terlajak kata buruk padahnya’,” menurut kenyataan tersebut.–AlHijrah Online


ANGGOTA JPJ MINTA RASUAH DIPENJARA 14 HARI, DIDENDA RM17,500

SEREMBAN: Seorang anggota Jabatan Pengangkutan Jalan (JPJ) Negeri Sembilan dijatuhi hukuman penjara 14 hari dan didenda RM17,500 atau penjara tiga bulan oleh Mahkamah Sesyen di sini hari ini selepas mengaku bersalah atas pertuduhan meminta rasuah.

Hakim Rushan Lutfi Mohamed menjatuhkan hukuman itu terhadap Mohd Najmi Zakaria, 38, yang mengaku bersalah atas pertuduhan itu. Hukuman penjara itu berkuat kuasa dari tarikh ditangkap pada 28 Mac lepas.

Mohd Najmi yang bertugas sebagai Pegawai Pemeriksa Kereta Motor Gred AB29, didakwa meminta wang berjumlah RM3,500 daripada pemilik sebuah syarikat bagi memastikan tiada tindakan penguatkuasaan diambil berkaitan lapan kenderaan yang tidak mematuhi notis di bawah Seksyen 61(1) Akta Pengangkutan Jalan 1987.

Kesalahan mengikut Seksyen 16(a) (B) Akta Suruhanjaya Pencegahan Rasuah Malaysia (SPRM) 2009 itu didakwa dilakukan di sekitar Seremban antara 13 Feb 2018 hingga 31 Mei 2019

Pendakwaan dikendalikan Timbalan Pendakwa Raya SPRM Mohamad Azriff Firdaus Mohamad Ali manakala Mohd Najmi diwakili peguam Asmawi Ismail.

Mahkamah bagaimanapun melepaskan dan membebaskan tertuduh daripada pertuduhan lain selepas mengambil kira pengakuan bersalahnya dan persetujuan pihak pendakwaan.–AlHijrah Online


MAAHAD TAHFIZ MESRA OKU DIBANGUNKAN DI TANJUNG KARANG

SHAH ALAM: Sebuah maahad tahfiz mesra orang kurang upaya (OKU) akan dibina di atas sebidang tanah wakaf Majlis Agama Islam Selangor (MAIS) di Tanjung Karang.

Pembinaan maahad tahfiz itu diusahakan Persatuan OKU Berdaya Hulu Langat dengan sokongan Menteri di Jabatan Perdana Menteri (Hal Ehwal Agama) Senator Idris Ahmad serta MAIS.

Dengan pembukaan ini, kerajaan yakin ianya bakal melahirkan generasi huffaz dikalangan orang kurang upaya (OKU).

“Hari ini kita bersama-sama dalam satu lagi inisiatif untuk OKU yang dibuat oleh pertubuhan bukan kerajaan (NGO) selain daripada Darul Quran yang memang ada kelas untuk OKU.

“Jadi diharapkan program ini dapat berjalan dengan baik dan mendapat sokongan semua pihak termasuklah pihak kerajaan dan NGO terlibat,” katanya.

Sementara itu Pengerusi MATAAR, Dr. Abdol Hamid Ishak berkata objektif penubuhan MATAAR ini adalah untuk melahirkan ilmuan Islam dikalangan OKU agar dapat memahami ilmu agama khususnya ilmu Al-Quran, Hadis dan Feqah sekaligus melahirkan generasi huffaz OKU.

MATAAR juga turut menyediakan kemahiran di dalam bidang vokasional kepada golongan ini bagi memastikan mereka dapat berdaya saing seperti masyarakat normal.

Justeru, bantuan sumbangan dana dari masyarakat setempat serta NGO dalam menjayakan projek ini amat diperlukan agar golongan OKU tidak akan keciciran dalam mendapatkan ilmu agama yang sepatutnya.

“Alhamdulillah hari ini kita dapat memberi kefahaman kepada masyarakat tentang perlunya kita sama-sama menjaga golongan OKU ni.

“Ibu bapa yang mempunyai anak-anak OKU jangan malu untuk datang, kita juga ada ceramah untuk ibu bapa dan solat berjemaah contohnya solat dhuha yang akan diimamkan sendiri oleh OKU,” katanya.

Untuk rekod, permohonan pembinaan tahfiz OKU ini telah diluluskan pihak MAIS sejak 16 Mac 2020, bagaimanapun, ianya tergendala akibat perintah kawalan pergerakan (PKP).

Orang ramai yang ingin membuat sumbangan boleh disalurkan melalui Persatuan OKU Berdaya Hulu Langat, Maybank 5622 6352 6178.–AlHijrah Online


DUA ANGGOTA TENTERA CEDERA KERETA TERJATUH DALAM GAUNG

IPOH: Dua anggota tentera cedera apabila kenderaan yang dinaiki mereka terbabas dan terjatuh ke dalam gaung sedalam kira-kira 4.5 meter di Jalan Pahang dekat Tapah, hari ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak Sabarodzi Nor Ahmad berkata Balai Bomba dan Penyelamat Tapah menerima panggilan pada 9.50 pagi tadi sebelum dikejarkan ke lokasi kejadian.

“Sejurus tiba di lokasi kejadian didapati mangsa lelaki yang memandu Perodua Myvi cedera parah dan patah kaki kiri, manakala penumpang lelaki di bahagian depan cedera ringan dan mengalami patah tangan kiri,” katanya.

Sabarodzi berkata anggota tentera terbabit yang tersepit berjaya dikeluarkan dari kenderaan dan dibawa keluar dari lokasi kejadian.

“Mereka kemudian dibawa ke Hospital Tapah untuk menerima rawatan lanjut,” katanya.–AlHijrah Online


MALAYSIA KUTUK SERANGAN BERULANG KE ATAS AL-QURAN DI DENMARK

PUTRAJAYA: Malaysia mengutuk sekeras-kerasnya serangan keji yang berulang terhadap al-Quran di Denmark dengan insiden terbaru berlaku pada Jumaat.

Menurut Kementerian Luar (Wisma Putra), serangan serupa pada 24 Mac menunjukkan jenayah kebencian terhadap kitab suci Islam yang dilakukan pada Ramadan itu ternyata membelakangkan sensitiviti umat Islam di seluruh dunia.

“Kami menggesa kerajaan Denmark supaya tidak mengklasifikasikan jenayah kejam ini sebagai kebebasan bersuara, sebaliknya mengambil tindakan segera terhadap pelaku yang menyebarkan kebencian dan hasutan untuk keganasan,” kata Wisma Putra menerusi Twitter.

Media sejak beberapa bulan kebelakangan ini melaporkan beberapa perbuatan membakar al-Quran atau percubaan untuk melakukannya oleh tokoh atau kumpulan Islamofobia di utara Eropah dan negara-negara Nordik.

Sejak itu perbuatan mencemarkan al-Quran telah mencetuskan kemarahan dan kecaman di seluruh dunia dan menggesa supaya kebenaran untuk melakukan protes ke atas Islamofobia perlu dihentikan.–AlHijrah Online


TURKI HANTAR TRAK BANTUAN KEMANUSIAAN KE IDLIB, SYRIA

ANKARA: Organisasi Turki menghantar 10 trak bantuan kemanusiaan ke bandar barat laut Syria, Idlib,semalam yang telah dibom teruk oleh tentera rejim Bashar al-Assad.

Agensi Pengurusan Bencana Nasional Turki (AFAD) bersama-sama dengan Bulan Sabit Merah Turki, Yayasan Bantuan Kemanusiaan (IHH) dan organisasi amal menyediakan keperluan asas termasuk makanan, arang batu, khemah, pemanas dan bahan pembersih.

Agensi berita Anadolu melaporkan Syria terbelenggu dalam perang saudara sejak awal 2011, ketika rejim Bashar al-Assad menangani protes pro-demokrasi.

Sejak itu, beratus ribu rakyat Syria terbunuh dan lebih daripada 10 juta yang lain menjadi pelarian, menurut angka Pertubuhan Bangsa-Bangsa Bersatu (PBB).

Idlib terletak dalam zon de-ekskalasi yang ditetapkan dalam perjanjian antara Turki dan Rusia pada akhir 2018.

Bagaimanapun, rejim Syria dan sekutu-sekutunya secara konsisten melanggar gencatan senjata, melancarkan serangan yang kerap di dalam wilayah itu, di mana tindakan pencerobohan adalah dilarang secara jelas.

Zon de-ekskalasi kini dihuni kira-kira empat juta orang awam, termasuk beratus ribu orang hilang tempat tinggal sejak beberapa tahun kebelakangan ini akibat tindakan tentera rejim di negara bergolak itu. — Terjemahan AlHijrah Online


JKMMS DIWUJUD SEMULA, MARTABATKAN INSTITUSI MAHKAMAH SYARIAH

KUALA LUMPUR: Kerajaan bersetuju untuk mewujudkan semula Jawatankuasa Memperkasakan Mahkamah Syariah (JKMMS) dan melantik 12 tokoh sebagai ahli jawatankuasa berkenaan.

Menteri di Jabatan Perdana Menteri (Hal Ehwal Agama) Datuk Idris Ahmad berkata langkah itu diambil bagi mempertingkatkan serta memartabatkan sistem perundangan syariah secara holistik selaras dengan kedudukan Islam dalam Perlembagaan Persekutuan.

Beliau berkata Tan Sri Othman Mustapha yang merupakan bekas Ketua Pengarah Jabatan Kemajuan Islam Malaysia (Jakim) dilantik sebagai pengerusi jawatankuasa itu.

“Kerajaan amat yakin dengan kewibawaan serta pengalaman luas beliau dalam pentadbiran hal ehwal Islam akan membantu usaha kerajaan untuk memperkukuh institusi kehakiman syariah,” katanya dalam kenyataan hari ini.

Antara tokoh lain yang turut dilantik ialah Peguam Cara Negara Datuk Ahmad Terrirudin Mohd Salleh, Ketua Pengarah Perkhidmatan Awam Datuk Seri Mohd Shafiq Abdullah, Ketua Pengarah Jabatan Kehakiman Syariah Datuk Dr Mohd Na’im Mokhtar dan Penyandang Kursi Institusi Raja-Raja Melayu UiTM Prof Datuk Dr Shamrahayu Ab Aziz.

Idris berkata kerajaan yakin dengan kewibawaan mereka yang dilantik untuk berusaha, menjalankan kajian dan memberikan cadangan akan membawa kepada penambahbaikan serta transformasi institusi mahkamah syariah negara.

“Selamat menjalankan amanah ini dengan sepenuh hati demi agama, negara dan ummah. Semoga Allah SWT sentiasa mengurniakan pedoman dalam setiap tindakan yang dilaksanakan,” katanya.

Sebelum ini, dilaporkan JKMMS ditubuhkan pada Ogos 2017 setelah dipersetujui pada Mesyuarat Jemaah Menteri ketika itu.

Namun, jawatankuasa tersebut dihentikan apabila Pakatan Harapan (PH) mengambil alih pentadbiran negara selepas Pilihan Raya Umum ke-14 (PRU14) lepas. —AlHijrah Online


BAYI PEREMPUAN MASIH BERTALI PUSAT DITEMUI DALAM BAKUL PAKAIAN

BATU BERENDAM: Seorang bayi perempuan yang dipercayai baru dilahirkan ditemui di depan sebuah restoran di Taman Mutiara, Batu Berendam di sini, hari ini.

Dalam kejadian jam 7 pagi, bayi yang masih bertali pusat dan berdarah itu ditemui dalam bakul pakaian berwarna krim dengan beralaskan kain batik dalam keadaan menangis dan masih bernyawa.

Timbalan Ketua Polis Daerah Melaka Tengah, Superintendan Raiz Mukhkiz Azman Aziz, berkata bayi itu ditemui seorang pekerja am wanita berusia 51 tahun yang mendakwa terdengar bunyi tangisan ketika berada di kawasan berhampiran.

“Wanita itu terus membawa bayi terbabit ke sebuah klinik berdekatan untuk mendapatkan bantuan bagi menghubungi polis dan juga ambulans.

“Bayi berkenaan dihantar ke hospital untuk rawatan lanjut,” katanya dalam satu kenyataan di sini, pada Jumaat.

Menurut beliau kes disiasat di bawah Seksyen 317 Kanun Keseksaan iaitu menyembunyikan kelahiran dan kertas siasatan telah dibuka oleh Bahagian Siasatan Jenayah Seksual, Wanita dan Kanak-kanak (D11) Jabatan Siasatan Jenayah Ibu pejabat Polis Kontinjen (IPK) Melaka — AlHijrah Online


YAMAN MULAKAN KEMPEN VAKSIN KOLERA DI SANA’A

SANA’A: Kementerian
Kesihatan Yaman dengan kerjasama badan kesihatan global memulakan kempen vaksin
kolera dalam usahanya menangani penyakit berjangkit yang membunuh ribuan nyawa di
negara miskin itu.

Dua badan global
terbabit ialah Tabung Kanak-Kanak Pertubuhan Bangsa-Bangsa Bersatu (UNICEF) dan
Pertubuhan Kesihatan Sedunia (WHO) yang menjalankan kempen vaksin kolera di ibu
kota Sana’a.

PRESS TV dalam laporannya hari ini berkata pakar mengharangkan usaha vaksinasi itu mampu menangani isu penularan kolera yang mencapat tahap membimbangkan.

Yaman secara
umumnya melalui dua gelombang kolera sejak peperangan melanda negara itu pada awal
2015.

Gelombang pertama kolera mungkin membina imuniti dalam kalangan komuniti, bagaimanapun penyakit lain, termasuk malnutrisi, menjejaskan sistem imunisasi warga Yaman.

Sebelum ini,
badan antarabangsa memberi amaran Yaman akan menghadapi isu kesihatan serius
ekoran serangan udara Arab Saudi yang menyasarkan kepada fasiliti kesihatan dan
air di negara itu.

Peperangan yang berlanjutan sejak lima tahun lalu telah menjejaskan Yaman dari segi infrastruktur, termasuk memusnahkan hospital, sekolah dan kilang-kilang.

Data terkini menunjukkan lebih 24 juta warga Yaman atau 80 peratus populasi negara itu terjejas dan memerlukan bantuan kemanusiaan. – PRESS TV/AlHijrah Online


PENUNGGANG MOTOSIKAL MAUT TERSEPIT TAYAR LORI

SUNGAI BULOH: Seorang lelaki maut selepas motosikal ditunggangnya terbabit kemalangan dengan lori kontena menyebabkan mangsa tersepit pada tayar belakang kenderaan berat itu di Jalan Sungai Buloh menghala Damansara Damai, di sini hari ini.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berhubung kemalangan itu pada 8.16 pagi.

Beliau berkata, seramai enam anggota bersama satu jentera dari Balai Bomba dan Penyelamat (BBP) Sungai Buloh dikejarkan ke lokasi kejadian.

“Sebaik tiba, anggota mendapati terdapat kemalangan di lokasi yang membabitkan lori kontena dengan sebuah motosikal Honda EX5.

“Penunggang motosikal terbabit dikenali sebagai Danial Imran Kamarolzaman berusia 31 tahun tersepit dan disahkan meninggal dunia,” katanya dalam kenyataan, hari ini.

Norazam berkata, usaha membawa keluar mangsa yang mengambil masa beberapa minit menggunakan peralatan ‘air lifting bag’ dan jentera lain.

Mayat mangsa katanya telah diserahkan kepada pihak polis untuk tindakan lanjut. –AlHijrah Online


ZULKIFLI BERKONGSI KEPADA KOMUNITI LGBT ERTI SEBENAR BAHAGIA DAN TAKWA KEPADA ALLAH SWT

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri semalam sempat meluangkan masa bertemu dan berinteraksi dengan komuniti Lesbian, Gay, Biseksual, dan Transgender (LGBT).

Dalam pertemuan kira-kira 20 minit di sebuah hotel di ibu negara, Zulkifli memaklum sempat berkongsi ilmu dengan komuniti LGBT berhubung maksud sebenar bahagia dan takwa kepada Allah SWT.

“Hari ini saya singgah ke Ancasa Hotel, Kuala Lumpur setelah mendapat makluman ada bengkel melibatkan komuniti transgender anjuran Pertubuhan Kesihatan Dan Kebajikan Umum Malaysia (PKKUM).

“Dalam 20 minit masa yang terluang, saya berkongsi dengan semua komuniti transgender yang hadir berkenaan erti sebenar bahagia dan takwa kepada Allah SWT. Sebelum pulang, saya memberi sedikit sumbangan buat semua peserta dan anak angkat yang dipelihara oleh segelintir komuniti,” katanya dalam ciapan di Twitter rasminya.

Zulkifli semalam turut mengulas berhubung kenyataannya terhadap komuniti LGBT.

“Mungkin ramai masih ingat kenyataan saya berhubung transgender sebelum ini. Saya menegaskan komuniti transgender terutamanya Muslim tetap perlu mematuhi undang-undang dan menjalani kehidupan sebagai dengan Muslim dengan sebaiknya.

“Mana-mana rakyat Malaysia yang berpegang sepenuhnya dengan Rukun Negara, pasti akan memahami maksud sebenar kenyataan saya.

“Tiada tujuan lain dalam kenyataan saya melainkan saya ingin kita semua berada dalam redha Allah SWT,” katanya.

Zulkifli berkata Jabatan Kemajuan Islam Malaysia (JAKIM) dan beberapa agensi agama lain di bawah Jabatan Perdana Menteri (JPM) sedang merencanakan sebuah program khusus yang memberi peluang transgender berdialog dengan beliau dan panel pakar yang lain bagi mendapatkan solusi tuntas berkenaan beberapa isu melibatkan komuniti transgender Muslim.

“Agensi-agensi agama dinaungi saya sedia menghulurkan bantuan untuk melunaskan hak komuniti transgender Muslim dalam memahami agama Islam dan bersama-sama untuk berhijrah ke arah yang lebih baik.

“Mereka ada hak untuk hidup beragama dan mereka ada hak untuk mendapatkan panduan daripada pihak kerajaan khususnya JPM (Hal Ehwal Agama) dalam mengamalkan cara hidup yang beragama,” katanya. — AlHijrah Online


COVID-19: KERAJAAN TIDAK BERCADANG TETAPKAN SOP KHAS AIDILFITRI

KULAI: Kerajaan tidak bercadang untuk menetapkan sebarang prosedur operasi standard (SOP) khas kepada orang ramai bagi mencegah dan mengawal penularan wabak COVID-19 sempena perayaan Aidilfitri.

Menteri Kesihatan Dr Zaliha Mustafa berkata ini kerana kes jangkitan virus itu di negara ini dilihat masih dalam keadaan terkawal.

“Memang betul kes COVID-19 meningkat, tetapi ia masih dalam keadaan terkawal.

“Kita tidak perlu panik, walaupun ada peningkatan, kita lihat seperti subvarian Omicron, mungkin ia mudah berjangkit tetapi kes itu (tahap) keterukan adalah sangat rendah,” katanya pada sidang media selepas melawat Hospital Temenggong Seri Maharaja Tun Ibrahim, di sini malam ini.

Turut hadir Timbalan Menteri Komunikasi dan Digital Teo Nie Ching yang juga Ahli Parlimen Kulai.

Dr Zaliha berkata demikian ketika diminta mengulas sekiranya kerajaan bercadang untuk membuat sebarang SOP khas sempena sambutan perayaan Aidilfitri.

Bagaimanapun, beliau berkata orang ramai terutama yang mempunyai gejala adalah digalakkan untuk memakai pelitup muka.

Sementara itu, mengenai pelantikan Ketua Pengarah baharu bagi menggantikan Tan Sri Dr Noor Hisham Abdullah yang akan bersara wajib esok, beliau berkata perkara itu akan diumumkan dalam masa terdekat.

“Bagi menjawab siapa pengganti Tan Sri Dr Noor Hisham saya minta bersabar. Sudah ada nama-nama yang berpotensi untuk menggantikan beliau, dalam masa terdekat saya akan umumkan,” katanya.–AlHijrah Online


COVID-19: INDIVIDU PULANG DARI SABAH MULAI ESOK PERLU DIKUARANTIN

KUALA LUMPUR: Kementerian Kesihatan (KKM) memaklumkan, terdapat keperluan untuk melaksanakan langkah pencegahan dan kawalan penularan jangkitan COVID-19 ke atas individu dengan sejarah perjalanan dari Sabah sebagai langkah memantau risiko penularan virus itu.

Sehubungan itu, ketetapan dibuat bahawa semua individu yang pulang dari Sabah akan menjalani saringan kesihatan COVID-19 di Pintu Masuk Antarabangsa bermula esok sehingga 10 Oktober.

“Mereka diwajibkan untuk memuat turun dan mendaftar aplikasi MySejahtera dan daftar masuk menggunakan aplikasi ini setibanya di Pintu Masuk Antarabangsa dan menjalani saringan gejala jangkitan saluran pernafasan.”

Keputusan itu turut mengambil kira keadaan semasa, selepas 11 lagi kes positif hari ini dikesan di semenanjung selepas mereka pulang dari Sabah.

Sebelum ini 10 kes dilaporkan antara 20 hingga 25 September lalu dari negeri sama.

Menurut KKM, selepas menjalani semua prosedur saringan COVID-19, kesemua yang tiba dari Sabah perlu menjalani perintah pengawasan dan pemerhatian di rumah (HSO) sehingga keputusan makmal diperolehi.

Dalam pada itu, 82 kes baharu dicatat hari ini dengan 64 kes daripadanya di Sabah.

Tiada kematian dilaporkan. Angka korban kekal 133 kes. – AlHijrah Online / Ardi Herman Mohd Mardzi


TESCO SALUR ZAKAT WAKALAH BANTU PEKERJA

Tesco Stores Malaysia Sdn Bhd dengan kerjasama Pusat Pungutan Zakat (PPZ) Majlis Agama Islam Wilayah Persekutuan (MAIWP) menyalurkan zakat wakalah bernilai RM30,000 kepada 60 pekerja Tesco terjejas akibat impak COVID-19.

Ikuti laporan Berita AlHijrah siaran 31 Mei 2020. — AlHijrah Online


KERAJAAN AKAN PANGGIL ILLI NAJWA BERHUBUNG STATUS AGAMA

KOTA BHARU: Kerajaan akan memanggil rakyat Malaysia Illi Najwa Saddique yang berkahwin dengan Kapten Hoki India, Manpreet Singh Pawar, bagi mendapatkan penjelasan berhubung status agama mereka.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata wanita itu akan dipanggil sebaik kembali ke Malaysia.

Buat masa kini, pihaknya masih menunggu maklumat rasmi daripada Jabatan Agama Islam Johor (JAIJ) berhubung status agama wanita berkenaan.

“Tiada permohonan daripadanya untuk berkahwin di luar negara, barangkali kalau ada, mungkin dia ke India atas alasan yang lain.

“Setakat ini tiada permohonan daripada beliau untuk keluar daripada agama menjadi murtad, jadi wanita berkenaan masih seorang Muslim,” kata Ahmad Marzuk.

Tambahnya, berdasarkan maklumat awal yang diterima, suaminya telah memeluk agama Islam pada akhir tahun lalu.

Majlis perkahwinan pasangan berkenaan diadakan pada Rabu lalu di kampong halaman pengantin lelaki di Mithapur dekat Jalandhar, Punjab.

Berdasarkan video yang tular, majlis resepsi diadakan mengikut adat Punjabi dan Ahmad Marzuk menganggap perkara itu bercanggah dengan ajaran Islam kerana terdapat unsur agama lain.

Mengulas lanjut, pihaknya memahami kegusaran masyarakat berhubung isu berkenaan kerana ianya agak sensitif.

“Bagaimanapun, setakat ini kita bersangka baik dan mengandaikan wanita itu masih Islam,” katanya.

–AlHijrah Online.


RUU355 SELANGKAH KE PARLIMEN – AHMAD MARZUK

KUALA LUMPUR: Rang Undang-Undang (RUU) Mahkamah Syariah (Bidang Kuasa Jenayah) (RUU 355) satu langkah sahaja lagi untuk dibentangkan di parlimen pada Oktober ini, malangnya terbantut kerana Parlimen dibubarkan secara tiba-tiba kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Katanya Jawatankuasa Teknikal Undang-undang Syarak dan Sivil sudah diarahkan untuk membuat persiapan ke arah pindaan RUU355 sejak Datuk Dr Zulkifli Mohamad Al-Bakri menjadi Menteri di Jabatan Perdana Menteri (Hal Ehwal Agama) lagi.

Jawatankuasa ini telah bermesyuarat beberapa kali bagi memastikan cadangan draf yang akan dibuat mengambil kira pandangan semua pihak berkepentingan.

“Draf RUU355 berjaya dibentangkan kepada negeri-negeri dalam Persidangan Penyelarasan Undang-undang Syarak dan Sivil Kali ke-27 pada 11 hingga 12 Oktober 2021.

“Alhamdulillah, cadangan yang dikemukakan oleh negeri-negeri ini juga telah diangkat ke Mesyuarat Jawatankuasa Teknikal pada 29 Mac 2022,” katanya.

Dalam pada itu, Ahmad Marzuk juga menjelaskan sebab RUU355 mengambil tempoh panjang untuk dibentangkan.

“Apabila RUU ini diluluskan dan dikuatkuasakan, selaku undang-undang melibatkan Syariah yang berada di bawah kuasa Raja-raja Melayu, negerilah yang akan membuat pertimbangan dan pindaan susulan sama ada untuk mengekalkan atau meminda hukuman bagi kesalahan jenayah syariah di negeri masing-masing.

“Kedua, kerana ketidakstabilan politik negara sehingga Perdana Menteri terpaksa bertukar di tengah-tengah pemerintahan. Pembentukan Kabinet baru pastinya mengambil masa, dan kemudiannya menjadikan beberapa dasar dan perancangan perlu disemak dan diteliti semula.

“Ketiga, kerajaan juga pada masa yang sama sedang bergelut dengan pandemik COVID-19. Ditambah pula dengan kekangan pelaksanaan PKP untuk beberapa ketika, sedikit sebanyak turut menjejaskan perjalanan RUU ini,” katanya.

Jelas Ahmad Marzuk, pada 26 Ogos 2022, Jemaah Menteri bersetuju secara prinsip dengan cadangan penggubalan RUU355.

Draf RUU355 juga telah disemak dan diluluskan oleh Bahagian Gubalan, Jabatan Peguam Negara pada 7 Oktober 2022.

Menurutnya lagi, RUU355 sudah siap dan sedia dibawa oleh mana-mana parti politik yang memegang kerajaan selepas PRU-15 ini ke Parlimen untuk dibentang dan juga diluluskan.-AlHijrah Online


WANITA MAUT DIHEMPAP POKOK GETAH

TAMPIN: Seorang wanita maut selepas kenderaan yang dipandunya dihempap pokok getah yang berusia lebih 70 tahun, kira-kira jam 8.30 pagi tadi, di Jalan Keru-Batu Belang.

Ketua Balai Bomba dan Penyelamat Tampin, S. Dullasi Nathan memaklumkan, sebaik sahaja anggotanya tiba di lokasi, mangsa Nur Zalehan Balkish Abdul Majid, 27 tahun, masih tersepit di dalam kenderaan Perodua Kancil. Kerja-kerja menyelamat terus dilakukan termasuk mengalihkan pokok getah yang menghempap kenderaan mangsa.

Jelasnya, anggota bomba mengambil masa 15 minit bagi membawa mangsa keluar dari kenderaan yang dihempap.

Mangsa bagaimanapun disahkan maut di tempat berkenaan oleh pasukan paramedik yang turut berada di lokasi kejadian. Mayat mangsa kemudiannya dibawa ke Hospital Tampin bagi proses bedah siasat.–AlHijrah Online


PALANG MERAH KUTUK SERANGAN KE ATAS AMBULANS DI GAZA

ANKARA: Persekutuan Antarabangsa Persatuan Palang Merah dan Bulan Sabit Merah (IFRC) pada Jumaat kesal dengan serangan ke atas ambulans di Semenanjung Gaza.

Presidennya Francesco Rocca menerusi hantaran di X berkata gambar-gambar serangan ngeri dan mengejutkan ke atas pesakit dan ambulans berhampiran Hospital Al-Shifa di Gaza mengingatkannya akan pengeboman pasar Markale di Sarajevo, lapor Agensi Anadolu.

“Pemandangan ini tidak boleh diterima! Orang awam, ambulans, doktor, hospital mesti dilindungi. Sentiasa,” tegas beliau.

Sebanyak 13 penduduk Palestin terbunuh manakala 26 lagi cedera dalam pengeboman Israel pada Jumaat yang menyasarkan ambulans di hadapan Hospital Al-Shifa di Gaza City, menurut Kementerian Kesihatan di wilayah itu.

Tentera Israel telah perluaskan serangan udara dan darat ke atas Semenanjung Gaza, mengakibatkan kematian sekurang-kurangnya 9,240 penduduk Palestin.–AlHijrah Online


JENAZAH MAMAT KHALID SELAMAT DIKEBUMIKAN

IPOH: Jenazah pengarah dan penerbit terkenal, Mamat Khalid, 58 tahun yang meninggal dunia tengah malam tadi, selamat dikebumikan di Kampung Paloh, Ipoh pukul 2.20 petang tadi.

Jenazah Allahyarham Mamat atau nama sebenarnya Mohamad Mohamad Khalid yang meninggal dunia akibat serangan jantung dikebumikan di Tanah Perkuburan Islam Masjid Paloh.

Terdahulu, jenazah allahyarham dibawa dari Hospital Slim River ke kediamannya di Taman Ipoh Jaya Timur 1 sekitar pukul 6 pagi sebelum dibawa ke tanah perkuburan pada pukul 1.53 petang.

Jenazah allahyarham disembahyangkan di Masjid Jamek Idris Iskandar Shah 1, Kampung Sungai Rokam, Ipoh.

Pengebumian jenazah pengarah tersohor itu dihadiri lebih 300 orang terdiri daripada ahli keluarga, sanak saudara, penduduk kampung dan rakan rakan artis.

Allahyarham yang juga adik kepada kartunis terkenal negara, Datuk Lat menghembuskan nafas terakhirnya di Hospital Slim River pada pukul 12.30 tengah malam tadi.

Beliau sebelum itu pengsan di restoran miliknya, Sarang Art Hub di Tanjung Malim dan dikejarkan ke hospital sebelum disahkan meninggal dunia.

Mamat Khalid meninggalkan seorang isteri, Hasmah Hassan dan lima orang anak.

Mamat mendirikan rumah tangga dengan dengan Hasmah Hassan pada 12 April 1987 dan dikurniakan lima orang cahaya mata iaitu Mohd Khalid Zaffa, Nor Sara, Mohd Khalid Adam, Mohd Khalid Amen dan Nur Hassanan.

Antara karyanya yang paling popular ialah Hantu Kak Limah, Zombie Kampung Pisang, Man Laksa, Rock Oo, Rock Bro, 16 Puasa, 17 Puasa dan 18 Puasa Di Kampung Pisang.

Sementara itu kartunis legenda, Datuk Mohammad Nor Khalid atau lebih dikenali sebagai Datuk Lat menyifatkan allahyarham adik bongsunya itu pencinta seni tegar.

Ujar beliau, kini tiada lagi gelak tawa dalam keluarga dari allahyarham yang dikenali seorang yang suka berjenaka.

“Saya rasa arwah dah dapat pelbagai pencapaian dan berpuas hati dengan kerjayanya. Pada saya dia seorang yang sangat berusaha keras sehinggakan ketika pengambaran satu kampung bekerjasama,” katanya.

Datuk Lat berharap sumbangan allahyarham Mamat dalam mengangkat seni akan terus memberi manfaat kepada negara termasuk negeri Perak. –AlHijrah Online